Телефондан офат келмоқда » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » Телефондан офат келмоқда\n30-11-2018, 09:51 muslim Мақолалар 526\nБир ўрта мактаб директори ўқувчиларнинг дарсга телефон олиб келган ёки йўқлиги ҳақида рейд ўтказди. Сизга маълумки телефон ўқувчиларни дарсдан чалғитади. Рейд кутилмаганда бўлгани учун ўқувчиларда кўплаб телефонлар борлиги маълум бўлди. Энг қизиғи шундаки , текширув жараёнида тўққиз нафар қиз бола ва тўрт нафар ўғил болалар уяли алоқа телефонида беҳаё сурат ва видеолар борлиги аниқланди. Бизга маълумки қизлар ўғил болаларга нисбатан тезроқ баолғатга етишадилар. Балки шунинг учун қизларда кўпроқ бу нарсаларга қизиқиш кузатилгадир. Уйлаб кўрсак бу йигит қизлар видео ва суратларни яна биттадан дугона ва ўртоғларига кўрсатмаганларига ҳеч ким кафолат бера олмайди. Бу ҳол менимча фақат бу мактабда бўлмаса керак. Муаммонинг долзарб тарафи шундаки, бу кечагина туғилган болакайлар кўрганларини синаб кўргилари келиши мумкин албатта. Ана шунда жуда катта кўнгилсизликлар келиб чиқади. Директор тўғри йўл тутиб уларнинг ота -оналрига ётиғи билан тушинтириб телефонларини олиб қўйишга эришди. Лекин бу муаммони ечими эмас. Ҳамма жойда йигирма биринчи аср “ахбарот техналогиялари асри” деб эълон қилинияпти. Унда йигирма иккинчи аср қандай бўлади? Ахир бу техникалар кириб келганига ҳеч қанча бўлмай шунча муаммо. Мен фарзандалрим ўқиш ўрганиш ўрнига кераксиз нарсалар билан шуғулланишларини истамасдим. Фарзандлари кўча кўйда беҳаё видео ва суратларни кўриб , яна номаҳрам кишилар билан алоқада бўлиб юришларини ҳеч ким истамаса керак. Унда қандай қилиб болаларни бу балодан чеклаб қўйса бўлар экан? Шундан сўнг бу муаммони ечимини излашга жиддий киришдим. Бир ҳарбий киши билан мулоқотда бўлганимда у киши ҳам шу муаммога дуч келгани ҳақида гапирди. Унинг айтишича: Аввалига, боласига телефон олиб бермабди ва телефон ишлатишни таъқиқлаб қўйибди. Кейинги муаммо, дейди ўша киши -Ёш қизимни қаерда , кимлар билан юрганини билмай овора бўлардим. Уни тергаб туриш учун телефон олиб беришга мажбур бўлдим. Оддийгина, фақат гаплашиш учун мўлжалланганидан. У менга дарсга борганини, чиққанини, уйга келганини айтиб турарди. Вақт ўтгач қизим телефонини уйда қолдириб кетадиган одат чиқарди. – эсимдан чиқиб қолиб кетибди дер эди. Ойисидан билсам у буни атайлаб қилар экан. Чунки бу телефон учун ўртоғлари орасида камситилаётган экан. Қизимни камситилганига қараб туролмай яхшироқ телефон олиб бердим. Аввалига телефон бўш, хотирасига ҳеч нарса жойланмаган эди. Бегона суратлар қўшила бошлади, суҳбатлашиш учун умумий сайтлар қўшилди, ўз ўрнида булар қизимнинг билим даражасига салбий таъсир кўрсата бошлади. Уни телефонини ўзиданда яхшироқ тушунишга ҳаракат қилдим. Қўл остимдагилар бунга қарашиб юборишди. Кейин қизимга телфонда қилаётга ҳар бир яширин ҳаракатини сезишимни кўрсатиб қўйдим. Қўшиқлар ва оилавий суратлардан бошқа ҳамма нарсани ўчириб ташладим. Деярли ҳар куни уни телефонини қўлимга олиб текшираман. Яна унга ортиқча бирор нарсани сезсам телефондан айрилишини яхшилаб тушинтирдим. Ҳозирги вақтларда у бирор ножўя ҳаракат қилгани йўқ, биладики, мен ҳаммасини сезаман. Балки бир кун келиб мени тўғри иш қилганимни тушуниб раҳмат ҳам айтар. Мени ютуғим шундаки ҳар куни қандай ҳолатда бўлишмдан қатъий назар у билан шуғулланишга вақт топаман. –дейди.\nЭнди мен қандай йўл тутсам экан? Боларим ҳали ёш улар ҳозирдан бу телефонларга қизиқишади. Агар уларнинг тарбиясини ҳозирдан босим остида ушласам уларга ёмон таъсир қилар экан. Ўз ихтиёрларига қўйса келжакда улардан нима кутиш мумкин? Оддий телфонга камситилсалар, мураккаблари уларни ҳаёлини бўлса. Харбий акамнинг сўзларидан келиб чиқсам мен доим фарзандимдан бу мавзуларда ўн қадам олдинда бўлишим керак экан. Лекин улар менга дуч бўлгунча кун давомида бу телефонарида нима хоҳласалар қилиб кейин менга “тозалаб”, барчасини ўчириб бермасликларига кафолат йўқ-ку. Қолаверса мен уларни уйда назорат қилишим мумкин, уйдан чиққанларидан кейин кўчадаги муҳит тасирига тушмайдиларми? Мен фақат ўзимнинг болам эмас, барчамиз бирлашиб болалар тақдири ҳақида уйлашимиз кераклигини тушиндим. Агар ҳамма ўз боласи билан шуғиллансин десак бу нотўғри бўлар эди. Қўшним эртага ишдан толиқиб келиб фарзандини назорат қилишга вақти бўлмаслиги мумкин. Биз муаммони оммавий ечимини излашимиз керак!!! Ахир ҳаммамиз фарзандларимиз ор номус билан гўшангада келин- куёв бўлишларини, яхши билим юртларида ўқиб, муносиб лавозимларда ишлашларини истаймиз-ку.\nМен қидира-қидира бу муаммонинг оммавий ечимини топгандек бўлдим. Бир кун қалбимда Аллоҳни топиб унга сажда қилиб намоз ўқий бошладим. Шундан сўнг шаръий ҳукумлар ва фиқҳ илмини қизиқиб ўқир эканман, ёшлик чоғларимда эшитганим бир ривоят ёдимга тушиб кетди. Ривоятда устоз ўз шогирдларига уйга вазифа сифатида ҳаммадан яшириб Аллоҳ назари тушмайдиган бир жойда биттадан товуқни сўйиб келишларини буюради. Эртанги кун шогирдлар ҳаммаси товуқларни сўйиб келади, лекин фақатгина бир ўқувчи вазифани бажармай товуқни тириклайин олиб келади. У “Аллоҳ назари тушмайдиган бирор жой йўқ экан, қаерга бормай, нима қилмай Аллоҳ мени кўриб турганини билдим.” дейди. Бу ривоят мени ўша дамларда кўп чуқур ўйлашга мажбур қилган эди. Англагандимки отам, онамдан яширинчи бирор ножуя иш қилсам улар берадиган жазодан қутулиб қолишим мумкин, аммо Аллоҳ таоло берадиган жазодан ҳеч қочиб қутилиб бўлмайди. Бунинг ўрнинга Аллоҳнинг севган бандаларидан бўлишга ҳаракат қилишим керак.\nШу воқеаларни эслаб туриб барча муаммоларнинг ечими Аллоҳда эканини, энг катта муаммо ўзим эканимни тушундим. Чунки мен кўп тенгдошларим қатори динимни яхши биламайман. Пайғамбаримизни соллаллоҳуалайҳи васалламни танимайман, биз учун барча муаммоларнинг ечими берилган нажот китоби Қуръонни билмайман.\nШундан сўнг ҳар кун Муҳаммад соллаллоҳу алайҳи васалламнинг ўргатганлари, айтганлари, васиятларидан болаларимга ўқиб шарҳлаб берадиган бўлдим. Аста-секин жажжи болаларим тушунаяпдиларки мен кўрмаётганимни, оналари кўрмаётганини, лекин Аллоҳ доим кўриб туришини. Ножўя иш ўрнига Аллоҳ розилиги учун савоб ишлар қилиш кераклигини, “Ота рози худо рози”, “Жаннат оналар оёғи остида”, “Устоз отангдек улуғ” деган ҳикматлар замирини чуқур англаяпдилар, Алҳамдулиллоҳ.\nНавбаҳор туман “Ахтам саҳоба”\nФАРЗАНД ТАРБИЯСИДА ОНАЛАРИМИЗНИНГ ТУТГАН ЎРНИ\nОлим жавоб берди: -Қизингни ўқит, зеро у эртага турмуш қуради, она бўлади ва ...\nМобил телефоннинг ёш авлодга таъсири\nЎсмирларни бир соатдан ортиқ вақтини мобил телефонлар билан ўтказишлари уларга ...\nМасжидимиз қадимий масжидлар сирасига киради. Навбаҳор туманининг Наврўз ...


Дунёнинг энг бой одами ажрашди. Рафиқаси...\n06.04.2019 11:15 0 1139\nДунёнинг энг бой инсони саналган америкалик Жефф Безос ва унинг рафиқаси Маккензи ажрашиш жараёни тугагани ҳақида маълум қилишди. Бу ҳақда улар Твиттердаги саҳифаларида ёзишган.\nУнга кўра, Маккензи «Amazon»нинг тўрт фоиз акциясини қўлга киритди. Бу акциялар нархи 35,7 миллиард долларни ташкил этади. Шундай қилиб, Безоснинг эндиликда собиқ рафиқаси Маккензи Беттанкур-Мейер (52,9 миллиард доллар) ва Элис Уолтон (45 миллиард доллар)лардан сўнг дунёнинг учинчи энг бой аёлига айланган.\nТехнология 23/10, 14:08\nЖамият 30/07, 22:02


(O‘zbekcha) ЎЗБЕКИСТОН ДАВЛАТ САНЪАТ МУЗЕЙИДА АКАДЕМИК АҲМАДАЛИ АСҚАРОВ БИЛАН ДАВРА СУҲБАТИ УЧУН\nСўнгги йилларда юртимизда илм-фан, маданият ривожи йўлида қатор ислоҳотлар амалга оширилмоқда. Жумладан, юртимиз тарихини ўрганиш, хусусан, археологик изланишлар олиб бориш натижасида аждодларимиздан қолган бой моддий-маданий меросимизни тадқиқ этиш бугунги кунларда юқори босқичга кўтарилди. Бундай илм-фан ютуқларининг самарали ташкил этилишида устоз олимларимизнинг ҳиссаси беқиёсдир. Бундай олимлар билан илмий учрашувлар, давра суҳбатларининг ташкил этилиши ёшларимиз учун ниҳоятда фойдалидир. 2018 йил 6-сентябрь куни соат 15:00 да Ўзбекистон Давлат санъат музейида “Музейлар ҳафталиги” доирасида академик Аҳмадали Асқаров иштирокида “Ўзбекистонда археология фанининг долзарб масалалари” мавзусидаги давра суҳбати айни шу мақсадга қаратилган.\nА. Асқаров 1935 йил Наманган вилоятида туғилган. 1957 йил Низомий номидаги Тошкент Давлат Педагогика институтини битиради. Олим юртимизда нафақат археология фани, бутун Тарих фанининг тараққиётига ўзининг муносиб ҳиссасини қўшиб келмоқда. 1977 йил тарих фанлари доктори илмий даражасини олади. Ўзбекистон Фанлар Академияси академиги А. Асқаровнинг мамлакатимиз фани ва маданияти тараққиёти йўлидаги ишлари туфайли 1995 йил Ўзбекистонда хизмат кўрсатган фан арбоби, 2018 йилда “Эл-юрт ҳурмати” ордени билан мукофотланди. Уч жилдлик “Ўзбекистон тарихи”, “Ўрта Осиё тарихий антропологияси”, “Ўзбек халқининг келиб чиқиш тарихи”, “Жанубий Ўзбекистонда бронза даври” каби 20 яқин китоблар, шунингдек, 18 монографиялар, 450 дан ошиқ рисолалар ва илмий мақолалар муаллифидир. Олимнинг асарлари ўзбек тилидан ташқари рус, немис, форс ва бошқа тилларга таржима қилинган.\nТадбирда Ўзбекистонда археология фанининг ривожланиши, муҳим археологик манзиллар, археология фанини ўрганишнинг аҳамияти, кейинги йилларда олиб борилаётган археологик изланишлар каби муҳим мавзуларда сўз бориши кутилмоқда. Давра суҳбатида иштирокчилар мавзу доирасида ўзларини қизиқтирган турли саволлар билан қатнашиши мумкин.\nДавра суҳбатида турли давлат муассасаларидан вакиллар, ёш олимлар, олий ва ўрта махсус ўқув юрти профессор ўқитувчилари ва талабалари, тарихчилар ҳамда кенг томошабинлар иштирок этадилар.\nУшбу илм мажлисида иштирок этиб, юртимизда археология фани бўйича билимларинигизни янада оширишингиз ва ўзларингизни қизиқтирган саволларга жавоб олишингиз мумкин.


Тошкент вилоятида ёш йигит ҳайдовчини арматура билан уриб ўлдирди — Sof.uz\nЖАҲОН 267,362,036 240,741,625 5,285,962\nТошкент вилоятида ёш йигит ҳайдовчини арматура билан уриб ўлдирди\n6.11 16:16 291 Ўзбекистон\nТошкент вилоятида ёш йигит пул сўраб ҳайдовчини арматура билан уриб ўлдирди. Бу ҳақда Олий суд матбуот хизмати хабар берди.\nМаълумотларга кўра, 2020 йил 5 январь куни маст йигит арматура бўлаги ва пичоқ билан қуролланган. Кейин автовокзалга бориб, «Cobalt» русумли автомашинанинг ҳайдовчисини топиб, Фарғонага сафар уюштирган. Йигит Тошкент-Фарғона йўналиши бўйича кетаётиб, дўстидан бирор нарса олиш кераклигини айтиб, ҳайдовчидан тўхташни сўраган. Бу Ангрен дарёси яқинида содир бўлган. Ҳайдовчи тўхтагач, йигит унинг бошига темир бўлаги билан бир неча марта уриб, калтакланган эркакнинг 325 минг сўм пули ва «Samsung A3» телефонини ўғирлаб кетган.\nЙигит шу билан тўхтаб қолмаган ва ҳайдовчидан барча пуллари қаердалигини сўрай бошлаган. Калтакланган эркак бошқа пули йўқлигини айтади, шундан сўнг унинг бошига йигит томонидан яна арматура билан урилган ва бу унинг ўлимига сабаб бўлган.\nҲужумчи жасаддан қутулиб, машинани қон ва излардан ювиш орқали жиноят изларини яширишга уринган, аммо ҳуқуқ-тартибот идоралари ходимлари томонидан ушланган.\nЙигит 19 йилга озодликдан маҳрум этилди.\n6.12 21:55 978


Ҳиндистон полицияси iPhone'ни маълумотлар олиш учун бузишга ҳаракат қилмоқда\n23:43 / 20.06.2016\nДеҳли полицияси iPhone смартфонлари ва iCloud булут хизматидаги маълумотларга кира оладиган технологияни қидирмоқда. Бу ҳақда The Times of India хабар беради.\nҲиндистон полициячилари бунинг учун халқаро компаниялар билан бирга ҳамкорлик қилмоқда. Шунингдек, улар жиноятчилар фойдаланадиган 8,4 минг BlackBerry гаджетлари ва Хитой ишлаб чиқарувчиларининг қурилмаларидаги маълумотларни чиқариб олишни мақсад қилишган.\nБундан ташқари, ҳуқуқ-тартибот идоралари WhatsApp мессенжерининг end-to-end шифрлаши билан ҳам шуғулланиш ниятида.\nУмуман олганда, идора ижтимоий тармоқлардаги хабарлар, суратлар, геолокациялар, қўнғироқлар, маҳфий постларни очиб текширишни истайди.\nДеҳли полициясининг фикрича, мобиль қурилмаларнинг ҳимоясини енгиб ўта олувчи технология янада самаралироқ тадқиқот олиб боришга ёрдам беради. Ҳозирда ҳуқуқ-тартибот идоралари фақат суд-тиббиёт тадқиқотлари ва хусусий терговчилар ёрдамига таяниб келмоқда.


Россия, Эрон ва Туркия ташқи ишлар вазирлари Сергей Лавров, Муҳаммад Жавод Зариф ва Мавлут Човушўғлу Антальядаги учрашувда Сурияда зўравонлик даражаси пасайганини қайд қилишди. Бу ҳолат Суриядаги инқирозни сиёсий йўл билан ҳал қилишга ўтишга имкон беради. Бу ҳақда Лавровнинг учрашув натижаси бўйича изоҳларида маълум қилинган.\nВазирлар Антальяда 19 ноябрда учрашдилар. Учрашув Суриядаги вазиятни ҳал қилишга бағишланди. Ушбу музокаралар олий даражадаги Россия-Эрон-Туркия саммити олдидан ўтказилди. Саммит эса 22 ноябрда Сочида бўлиб ўтади.\nМузокаралар 2 соатга яқин давом этган.\n“Вазирлар Суриядаги вазиятни ҳал қилиш билан боғлиқ барча масалалар бўйича фикр алмашишди. Суриядаги ҳарбий-сиёсий вазиятнинг асосий тенденциялари кўриб чиқилди. Томонлар Сурияда зўравонлик даражаси пасайганини қайд қилишди”, деб айтилган хабарда.\nБундан ташқари, вазирлар Сочида ўтадиган Сурия миллий мулоқоти конгрессининг йиғилишига тайёргарликни муҳокама қилишган.\nУч давлат вазирлари Сурия миллий мулоқоти конгрессини ташкиллаштиришнинг барча асосий масалалари бўйича тавсиялар юзасидан келишиб олдилар. Бу тавсиялар ҳақида Россия, Эрон ва Туркия президентларига уларнинг Сочидаги учрашуви олдидан ҳисобот берилади.\nРоссия Эрон Сурия Сочи


00:00 / 06.10.2008 | eski savollar | 1263\nАссалому алайкум муҳтарам устоз!Савол билан мурожаат килишга ижозат бергайсиз:1. Зохиджон Исломовнинг «Мусулмоннинг одоб китоби» номли китобчасида Анас :ра дан ривоят қилинган ҳадисда шундай дейилган:«Ким тахорат олгандан кейин "Инна анзалнаху фи лайлатил кодр..." сурасини бир марта ўқиса, сиддиқлардан бўлади. Икки марта ўқиган шаҳидлар девонидадир. Уч марта ўқиса, Аллоҳ у кимсани пайғамбарларни хашр қилгандек хашр этади.» Устоз сизга саволим шуки, тарикатдаги биродарларим ҳар таҳоратдан кейин ўқиладиган шукри вузуъ намозининг биринчи ракатига «Фотиха»дан кейин зам сурага «Қадр» сурасини 2 марта, иккинчи ракатига 1 марта жами 2 ракатда 3 марта юқоридаги сурани доимий ўқишади. Юкорида келтирилган ҳадисдан шу ҳукм келиб чиқадими? Накшбандия тарикатининг машойихлари шу ҳадисни далил қилиб шукри вузуъда «Қадр» сурасини ўқишни шу тартибда тавсия қилишганми? Бу масалага ойдинлик киритиб берсангиз. 2. Яна шу китобда қуйидаги ҳадис келтирилган: Абдуллоҳ ибн Баширдан :ра дан ривоят қилинади: Тирноқларингизни олинг ва уларни кўминг. Бармоқларингиз орасини тозаланг. Оғзингизни овқат қолдиқларидан тозаланг ва мисвок тутинг. Менинг ёнимга тиши сарғайган ва оғзи ҳидли ҳолда келманг. Юқоридаги ҳадисдаги «тирнокларингизни олинг ва уларни кўминг» деган сўздан тирноқларни олгач уларни кўмиш керак деган ҳукм келиб чиқадими? Ҳар тирноқ олгандан сўнг тирноқларни тўплаб кўмиш керакми?\n1. «Қадр» сурасини тоҳаратдан кейин ўқишнинг фазли ҳақидаги ҳадис деб айтилган нарсани топиш имкони бўлмади. Ҳадисни келтирган одам уни ким ривоят қилганини ёки қайси китобда борлигини айтиш лозим. Умуман бу маънода саҳиҳ ҳадис йўқ.2. Олинган тирноқ ва сочларни кўмиб юбориш тавсия қилинади. Бирор овлоқроқ жойга ташланса ҳам бўлади. Лекин таҳоратхона ёки ғусл қилинадиган жойга ташлаб бўлмайди.\nАзон айтилган пайтда\nНамозда ором олиш қандай бўлади


Фернанду Сантуш: Қўшнилар бир-бирларини яхши билишади\n15 июнь, 2018, 11:35\nПортугалия терма жамоаси бош мураббийи Фернанду Сантуш бугун бўлиб ўтадиган Испанияга қарши баҳс олдидан ўз фикрларини билдириб ўтди.\n“Бу класик ўйин бўлади. Бизнинг кўп жиҳатаримиз ўхшаш. Биз географик жиҳатдан қўшнимиз. Қўшнилар эса бир-бирларини яхши билишади ва бу “жаҳон класико”си бўлади. Бизда ҳам, уларда ҳам мақсад битта – ғалаба қозониш.\nИспания терма жамоаси жуда тартибли жамоа. Биз Испаниянинг камчиликларини қидириб топишга ҳаракат қиламиз. Биз жисмонан ва руҳан бу ўйинга тайёрмиз.\nТарихни қайта ёзиб бўлмайди ва шу боис ҳозирги пайт ҳақида ўйлаш керак. Биз кўпдан буён уларни юта олмай келмоқдамиз ва бу сафар ушбу қора анъанага барҳам бермоқчимиз. Олдимизда жиддий рақиб турибди. Умид қиламанки улар ҳам мундиални яхши ўтказишади”, - дейди Сантуш.\nЭслатиб ўтамиз, Испания – Португалия учрашуви бугун Тошкент вақти билан соат 23:00да Сочидаги “Фишт” стадионида бўлиб ўтади.


Анвар Намозов. Тоғлар учрашмайди (ҳикоя) | www.ziyouz.uz\nБош саҳифа Ўзбек насри онлайн антологиясиАнвар Намозов (1970)Анвар Намозов. Тоғлар учрашмайди (ҳикоя)\nАнвар Намозов. Тоғлар учрашмайди (ҳикоя)\nЧоп этилган 13.07.2017 МуаллифZiyouz.uz\nЭргашнинг қўрққани рўй берди: Амина Баротовнинг имтиҳонидан йиқилди. Мижжалари ёшга тўлган қиз Эргашга арзи-ҳол ҳам қилмай, ётоқхона томонга югуриб кетди. Эргаш хуноб бўлганча қолаверди. Аттанг! Агар Амина имтиҳондан ўтганида шу бугун қишлоққа кетмоқчи эди у!\n– Баротов билан сен, ўзинг гаплаш, – деб маслаҳат берди Умид. – У пулга ўч, деб эшитганман. Дангал гапиравер. Бу аҳмоқ домла пул масаласида ҳеч нимадан тоймасмиш!\n– Бақириб берса-чи?! – хавотирланиб сўради Эргаш. – Кейин баттар қилса! Амина ўқишдан ҳайдалиб кетса!\n– Э, нафасингни иссиқ қил! Бориб, гаплаш, деяпман-ку! Шартта пул қистир. Домлажон, хизмат-пизмат бўлса айтинг, биз ҳамиша тайёрмиз, дегин.\nЭргаш йўлда Баротовни узоқ пойлаб турди. У қорасини кўрсатгунча нималар дейиш кераклигини ўзича чамалади. Домлани бир қўрқитсаммикан, деб ҳам ўйлади. “Ёқасидан олиб, бир-икки силкитсам, Аминанинг баҳосини қўйиб берар”, – деган хаёлга борди.\nБаротов Эргашнинг шундоқ ёнидан ўтиб кета бошлади. Домланинг шашти босиб, Эргаш аввалига довдираб қолди. Кейин ўзини қўлга олиб, Баротовнинг ортидан эргашди. “Домла, домлажон”, – деди. Баротов эшитмадими ё ўзини эшитмаганга олдими, индамай кетаверди. Эргаш қадамини тезлатиб, унга етиб олди.\n– Ассалому алайкум, домлажон, – деди томоқ қириб. – Сизни бир дақиқага мумкинми?\nБаротов юришдан тўхтамай минғирлади:\n– Сиз кимсиз, менга нима дейсиз? Нима ишингиз бор?\n– Домлажон, мен Самадовман, охирги курсда ўқийман, отим Эргаш, – изоҳ берди у. – Сиз билан имтиҳон бўйича гаплашмоқчи эдим.\n– Мен имтиҳонни кўчада олмайман.\n– Бир дақиқага, домлажон. Ўзимнинг масаламда эмас, иккинчи курсда ўқийдиган Амина Ҳазратқулова борасида…\nБаротов тўхтади. Кўзойнаги устидан Эргашга ёвқараш қилди:\n– Мен сизга нима дедим? Ё йўлтўсарлик қилмоқчимисиз?\n– Йўғ-ей, домлажон, – зўрма-зўраки кулди Эргаш. – Нега йўлтўсарлик қиларканман?\n– Нима дейсиз? – ён-атрофга қараб олди Баротов. – Сизни ким ёллади, айтинг!\nЭргаш талмовсираб жавоб берди:\n– Домлажон, мени ҳеч ким ёллагани йўқ. Сиз билан Ҳазратқулова масаласида гаплашмоқчи эдим. Бугун имтиҳонингиздан йиқилган экан…\n– Нимани гаплашмоқчисиз? Унинг ўзи қани? Сизни юбордими ё? – пайдар-пай саволларни қалаштириб ташлади Баротов. – Ўзи ғирт саводсиз, ўқимайди-ю, даллолларини ишга солади. Сизни ўша қиз ёлладими?\n– Нега ёллайди, домла? – диққат бўлди Эргаш. – Мен унга шунчаки ёрдам бермоқчиман. Агар имтиҳонини қўйиб берсангиз… сизни хурсанд қилар эдик, домлажон.\nБаротов Эргашни ҳайрон қолдириб, унга яқинроқ келди:\n– Хурсанд қиласиз?.. Шунақа ҳунарим бор, денг? Хўш, ўртоқ талаба, ўша Ҳазратқулова сизга ким бўлади?\n– Уми? У… шунчаки дўстимнинг синглиси, домла. Акаси илтимос қилгани учун унга ёрдам қилмоқчи эдим. Қисқаси, ёрдам бергин, ўзинг шинаванда йигитсан, киришимлисан, домла билан гаплаш, деди. Ўзингиз тушунасиз, домлажон, охирги имтиҳон экан…\n– Хўш, гаплашинг, қулоғим сизда!\nЭргаш теваракка қараб олиб, чўнтагидан пул чиқарди:\n– Мана шуни олиб қўйинг, домла.\nБаротовнинг кўзлари қинидан чиқиб кетгудек бўлди:\n– Ия, бу нима қилганингиз? Мени ким деб ўйлаяпсиз? Куппа-кундуз куни кўчада…\nЭргаш яна зўрма-зўраки тиржайди:\n– Э, домлажон, ошинг ҳалол бўлса, кўчада ич, дейишган. Мана, олинг.\nДомла теварак-атрофга қараб олди-да, хотиржам овозда деди:\n– Хўш, сиз… Исмингиз?\n– Ҳа, Эргашбой, дедингиз-а?! Эсладим, эсладим. Имтиҳонда сизга битта қўшимча савол берувдим-а? Эсимда. Хотирамиз мустаҳкам-да!.. Хўш, ўша Ҳазратқулова кимим бўлади, дедингиз?\n– Ҳеч ким эмас. Ҳа, хизматдош дўстимнинг синглиси, домлажон. Қўлимдан келганча…\n– Хўш, унга айтиб қўйинг, эртага эрталаб кафедрага келсин.\n– Хўп, домлажон, ўзим олиб келаман.\nБаротов Эргашга кўзойнаги устидан ола қаради-да, Эргашга таъкидлади:\n– Сиз келманг, Эргашбой! Ҳазратқулованинг якка ўзи келсин. Бўпти, хайр.\nЭргаш кайфияти бузилиб ётоқхонага қайтди. У оғир ўйлар гирдобида эди. Аминалар турадиган эшикни секин тақиллатди. Зумрад чиқди. Амина йиғлаб-йиғлаб ухлаб қолганини айтди.\nЎзининг хонасида Эргаш узоқ вақт ўйланиб ўтирди. У Баротов домлага тўғрисини айтмаганидан пушаймон эди. Ростдан ҳам нега айтмади? Бўлажак келинингиз, десин эди. Энди… эртага нима бўлади? Домланинг нияти нима ўзи? Кафедрада ҳеч ким бўлмайди – деярли ҳамма таътилга чиқиб кетган. Аминани кўз остига олганмикан у?\nЙўқ, Эргаш Амина билан бирга боради, аммо… домла инжиқлик қилиб туриб олса, “принцип” қилса, яна унга баҳо қўймаслиги мумкин. Айниқса, Эргаш Аминанинг ўзига ким эканлигини айтса, икки дунёда ҳам баҳосини қўймаса керак. “Наҳотки, мен ўз севгилимни ўша кўзойнакка қўшқўллаб берсам?” – деди сиқилиб Эргаш.\nУ шу ўйларига ғарқ бўлиб ухлаб қолди. Шом маҳали боши лўқ-лўқ оғриб кўзларини очди. Очди-ю шу чоққача Амина келиб уйғотмаганидан хафа бўлди. Ёнидаги каравот бўш, афтидан Умид ҳалигача келмаган эди.\nЭргаш Аминаларнинг қия очиқ эшигига қарамай, хўмрайганча, ювиниш хонасига ўтиб кетди. У ерда муздай сувда ювиниб, сал ўзига келгандек бўлди. Хонасига қайтишда ҳам Аминаларнинг хонасига қарамади.\nУ Аминанинг келиб, хабар олишини кутарди. Йўқ, ундан дарак бўлмади. Эргашнинг жаҳли чиқди. Дераза токчасига ўтирганча ташқарига тикилди. “Мен Аминани ўйласам-у унинг парвосигаям келмасам, – деди баттар хуноб бўлиб, – қандай қиз бўлди-я?”\nЭшик очилиб, Умид кириб келди. Эргашдан нима бўлганини сўради. Эргаш қўл силтади. Умид елимхалтани очиб, бир шиша ароқ ва егуликлар қўйди.\n– Кетяпман, ошна, – деди у. – Би-и-и-р ювайлик.\nЭргашга қолса, ичмаган бўларди, аммо ҳозир Аминага аччиқ қилиб, қўлларини бир-бирига ишқалади. Ичига олов киргач, дарди-ҳасратини тўкиб солди. Маслаҳат сўради.\nУмид унинг кўнглини кўтармоқчи бўлди:\n– Битта имтиҳон экан-ку, Эргаш! Жонини олмайди-ку, ўша домла.\n– Йўқ, – бош чайқади Эргаш, – ҳаммаси мана шу имтиҳонга боғлиқ, жўра! Агар Амина имтиҳондан ўта олмаса, ота-онаси уни шартта эрга берворади. Ўзи уларга баҳона керак.\n– Унда опқочиб кет, – деди Умид. – Икковинг гапни бир қил, олам гулистон!\n– Кўнмаяпти-да, жўра, неча марта айтдим. Мени қон қилиб юборди ўзиям. На гапиради, на ичидагини айтади…\nУмид нималар деди, Эргашнинг ёдида йўқ – у маст бўлиб қолган эди…\nЭрталаб эшикнинг тақиллашидан уйғониб кетди.\nТашқарида Амина турарди.\n– Мен кетяпман, Эргаш, – деди у кўзларини ердан узмай. – Яхши қолинг.\n– Қаерга? – сўради Эргаш гарчанд саволига қандай жавоб олишини билса ҳам.\nЭргашнинг тилидан истеҳзоли сўзлар чиқиб кетди:\n– Уйга? Эрга тегиш учунми?\nАмина унга қошларини чимириб қаради. Лом-мим демади.\n– Била туриб кетаётган экансиз, эрга тегмай нима бўларди? – бўғриқди Эргаш. – Ота-онангиз пойлаб ўтиришибди-ку! Уларнинг ҳам, сизнинг ҳам мен билан нима ишларинг бор?\nХудди кечагидек, яна Аминанинг кўзларида ёш айланди. Икки ўртада жимлик ҳукм сурди. Эргаш ўзини сал босиб олган бўлса-да, барибир қиздан хафа эди. Аммо Аминанинг аҳволи уникидан беш баттар! Кўнглини кўтариш керак.\n– Ҳозир кутиб туринг, – деди у. – Кафедрага борамиз, домлага қайта имтиҳон топширасиз. Мен кеча гаплаш…\nАмина бош чайқади:\n– Домланинг нияти бошқа, Эргаш. У кеча менга муддаосини айтган, шунинг учун атайин имтиҳондан йиқитди.\nЭргаш бўшашиб қолди. Амина ёшли кўзлари билан тикилиб тургани учун ҳам у паст овозда деди:\n– Шундай, денг? – кейин жаҳл билан эшикка мушт туширди. – Аблаҳ! Мен қараб турар эканманми? Жағини эзиб қўяман… Ўзи сиз ҳам…\n– Нима, мен?\n– Имтиҳонга тайёрлансангиз бўлмасмиди? Баротов сизни, саводсиз, деди.\n– Бўпти, юринг, Эргаш, мен сизнинг олдингизда имтиҳон топшираман.\nИкковлон бир-бирига чурқ этмай, кафедрага йўл олишди. У ерда Эргаш ноилож Баротовнинг ҳузурига кирди. Домла худди кечагидек унга кўзойнаги тагидан ғалати қараш қилди:\n– Ҳа, бир ўзи қўрқдими келишга? Унда тўрт томони қибла, кетаверсин. Имтиҳонни кузда келиб топширади.\n– Мен бир марта гапираман, Эргашбой! – минғирлади домла.\n– Домлажон, шу қизни сарсон қилмайлик, илтимос. Имтиҳон экан-ку, шундоқ қўйворсангиз…\nБаротов ўрнидан турди, эринмай столни айланиб ўтди-да, эшикни очди. Кейин очиқ эшикни кўрсатиб, Эргашга имо қилди:\n– Чиқинг бу ердан!\nЭргашнинг миясига қон тепгандек бўлди, бироқ хонадан чиқишга шошилмади.\n– Чиқ, дедим, сенга! – дўқ урди Баротов.\n– Чиқмайман, – бақириб юборди Эргаш. – Қўлингиздан нима келарди? Бор-йўғи бита имтиҳон экан, шунга шунчами? Инсофингиз борми ўзи, домла?! Синглингиз қатори қиз бўлса…\nБақир-чақирни эшитибми, Амина очиқ эшикдан мўралади. Унинг юзида қўрқув акс этган эди.\n– Ҳали шунақами? – Баротов иш столига қайтиб келди-да, телефонга ёпишди. Қандайдир рақамларни тера бошлади. – Агар сенларни ўқишдан ҳайдатмасам, юрган эканман!\nЭргаш ғайришуурий тарзда унга хезланиб борди-да, гўшакни тортиб олди. Тишларини ғижирлатиб, тушунтирмоқчи бўлди:\n– Қанақанги тушунмаган одамсиз? Мен бу қизга уйланмоқчиман. Сиз эса оппоқ сочингиз билан унга кўз олайтиряпсиз!\nБаротов аввал Аминага, сўнг Эргашга кўзларини қисиб қаради, сўнг илон каби вишиллади:\n– Сен ҳали менга туҳмат ҳам қиляпсанми? Менга-я?! Бу қилмишинг учун қандай жазо борлигини биласанми? Сенлар нафақат бу даргоҳдан ҳайдаласан, балки менга тазйиқ ўтказганинг учун…\nЭргаш ўзини тута олмай, бўғриқиб жавоб берди:\n– Қўлингдан келганини қил!\n– Билиб қўй, институт эр-хотинларни етиштирадиган жой эмас! Ҳали бу қизни шундай шарманда қилайки, туғилганига пушаймон бўлсин. Агар хат ёздириб, уйдагиларини чақириб, шармисор қилмасам, отимни бошқа қўяман!\n– Э, бор-ей! – Эргаш Баротовга хезланган эди, Амина йиғлаганча хонага югуриб кириб, унинг йўлини тўсди…\nИкковлон қандай жим келган бўлсалар, шу тарзда ётоқхонага қайтдилар. Эргаш онда-сонда сўкиниб қўярди, холос. Энди нималар бўлишини аниқ билишмаса-да, кўнгилсизлик рўй беришини ич-ичларидан идрок этишарди.\nБиринчи бўлиб Эргашнинг акаси етиб келди. Укасини ошириб сўкди. Ярамасдан олиб, ярамасга солди.\n– Сен шунчалик хотинсираб қолдингми? – деди у оғзидан тупук сачратиб. – Биз сени шунинг учун ўқитдикми? Онам сени Маъпурага уйлантирмоқчилар-ку, каллаварам… Имтиҳонингдан ўтдингми, уйга кетавергин-да!\n– Сен ўзи онамни ўйлайсанми, йўқми? Мен у кишига сездирмай бу ёққа югурдим. Нақ қон босими кўтарилиб кетади-я!\n– Ака, ўша қизнинг исми Амина. Домла унга…\n– Менга қара, Эргаш, ўша домланг касалхонага ётиб олган. Менга тан жароҳати етказишди, деяпти. Тезда ишни босди-босди қилишимиз керак. Мен бор-йўқ пулимни олиб келдим. Домланинг оғзига тиқмасак бўлмайди.\n– Тўхтанг, нима учун мен…\n– Ўчир овозингни! Сенга диплом керакми ёки ўша қизми? Ким кўзини сузса, олдига тушиб кетаверасанми? Сен тушунмаяпсан, диплом ололмаслигинг мумкин!\nХуллас, Эркин дўқ уриб, сўкиб, укасини шифохонага судраб борди. Палатага аввал ўзи кириб-чиқди, кейин Эргашни олиб кирди. Акасининг мушт дўлайтириб, қилган имоси туфайли у Баротовдан кечирим сўради. Каравотда “беҳол” ётган домла эса уни кўргиси ҳам келмаётганини айтди…\nЁтоқхонага қайтганларида Эргаш акасининг кўзини шамғалат қилиб, Аминани излади, аммо тополмади. Унинг қаёққа кетганини Зумрад билмасмиш.\n– Сени шу кеча поездга миндирвораман, – деди акаси Эргаш хонасига қайтгач. – Ҳозир мутлақо кўринмай турганинг маъқул. Дипломингни, керак бўлса, ўзим олиб бораман. Жа ололмасам, кейин ўзинг бирров келиб-кетарсан…\nЭргаш қишлоққа шу жўнаганича қолиб кетди. Амина билан нималар бўлди, билмайди, ўзича уларнинг уйини излаб йўлга тушмоқчи бўлди, бироқ бунга қулай имкон ҳам… баҳона ҳам тополмади. Аминага ҳар қанча хат ёзмасин, жавоби келмади. Шундан сўнг Эргаш тақдирга тобе бўлиб, тоғасининг қизига уйланди. Чимилдиқда Маъпурага беҳол қараркан, ич-ичидан ўкиниб кетди. Энди ўзининг Аминага тамомила ёт эканлигини чуқур ҳис этди.\nОрадан йиллар ўтди. Ўз касбининг устасига айланган Эргаш аввал вилоятга, сўнг пойтахтга ишга ўтди. Малакали шифокор сифатида тезда тилга тушди.\nОддий кунлардан бирида унинг ҳузурига кўзлари ожиз кекса беморни олиб келишди. Эргаш таниди: у Баротов эди. Кўз олдида аламли кўзёши тўкиб турган Амина намоён бўлиб, Эргаш оёқларигача титраб кетди. Агар… агар ҳозир… домланинг кўзидаги биргина томирни узиб ташласа борми, у бир умрга кўзлари очилмаслиги тайин.\n– Мени танияпсизми, домла? – деб сўради Эргаш.\n– Сизни?.. Сизни қандай танийман, мен бир кўр одам бўлсам? – нолиди домла. – Мен бутун умр ёшларга таълим бериб, шулар ўқисин, деб кўзларимнинг нурини тўкдим. Талабалар деб кўзларимдан айрилдим. Мана энди ёшим бир жойга бориб қолганида ҳеч ким ғамхўрлик қилмаяпти, ука.\n– Мен ишлаган институтда ўқиганман, домла.\n– Ие, ие, шогирд экансиз-да! – деди жонланиб Баротов. – Мени танидингизми, қойил, қойил! Хотирангизга балли! Қайси йили тугатгансиз, болам?\n– Мен Эргашман… Эргашбой!\n– Айтишди, Эргашжон, энг зўр дўхтир Эргашжон Мирзаев деб айтишди. Шу ерга келавердик. Балли, шогирд деган…\n– Амина деган қиз ёдингиздами, домла?\n– Ким?.. Йўқ, эслолмаяпман. Айтдим-ку, биз минглаб йигит-қизларни ўқитганмиз, учирма қилганмиз. Қаранг-а, бу учрашувни! Шогирд дегани шундай кунда асқотаркан-да!\n– Тоғ тоғ билан учрашмайди…\n– Лекин-чи, Эргашжон, бетга айтганнинг заҳри йўқ, муолажаларни арзон қилинглар, сизларда жуда қиммат экан.\n– Сиз ўша Аминани имтиҳондан йиқитгансиз, домла! – деди ўша кунларни яққол кўз олдига келтирган Эргаш. – Эсингиздами, мен Амина билан кафедрангизга борган эдим. Сиздан илтимос қилган эдим. Кейин… кейин эса сиз шифохонага ётиб олдингиз.\nДомла чурқ эта олмай қолди. Бундан ўн тўрт йил аввалги қилиқлари эсига тушдими ёки машҳур кўз дўхтири Эргаш Мирзаевнинг кўнглига қай тарзда йўл топиш ҳақида ўйладими, индамади.\nИкки ўртада жимлик чўккан, бир жуфт кўз иккинчи кўзларга тикилган эди.\n– Менга қаранг, мен… мен… – дея тилга кирди анчадан сўнг Баротов. – Сиз яхши дўхтирсиз, ука. Мен қаерларга бормадим, кимларга учрашмадим. Бирорта даво кор қилмаяпти. Шу қариган ҳолимда қоқилиб-суриниб юрмай, ука. Қўйинг, эски гиналарни унутайлик. Менга сиз нажот бера оласиз, укажон! Ўтган ишга салавот… Ука, эшитяпсизми?.. Эсимда ҳаммаси! Ўша қиз фарғоналик эди. Институтдан ҳужжатларини олиб кетди. Кел, имтиҳонингни қўйиб бераман, десам ҳам кўнмади. Кетиш… кетишдан олдин…\n– Нима? – сўради Эргаш сабри чидамай.\nДомла овози титраб жавоб берди:\n– Кетишдан олдин, “менга ёмон қараган кўзларинг оқиб тушсин”, деди. Бир оғиз гап-а, бир оғиз! Орқасидан бақириб қолавердим. Мана, аввал бир кўзим, кейин иккинчиси…\nЭргаш Мирзаев уйга эрта қайтди. Ўзининг хонасига қамалиб олиб, талабалик йилларидаги фотосуратларни топди-ю, уларга узоқ тикилди. Яна хотираларга ғарқ бўлди. Курсдошлари орасида маъюс табассуми билан ажралиб турган сиймога узоқ термилди. Амина билан ғойибона гаплашган бўлди.\nҚаерда экан-а у? Ким билан экан?\nЭртага Баротов яна Эргашнинг ҳузурига келади. Нима қилсин Эргаш? Унинг нажот кўзларига малҳам бўлсинми? Ўз касбига хиёнат қилиб, биринчи муҳаббати Аминанинг ҳаётини абгор этган, у қарғаган инсонга шифо берсинми?..\nЭшик оҳиста тақиллаб, очилди-да, хонага қизи кирди.\n– Дада, овқатни суздик, – деди у. – Сизни кутяпмиз.\nЭргаш қизини енгил қучган эди, кўзларидан икки томчи ёш сизиб чиқди.\n– Амина, қизим, жони жаҳоним, – унинг овози ўзига ҳам узоқ-узоқлардан эшитилгандек бўлди…\nРукнларАнвар Намозов (1970)\n← Аввалги Аввалги Боқижон Тўхлиев: «Адабиёт истеъдодли ёзувчинигина эмас, балки истеъдодли китобхонни ҳам талаб қилади»\nКейинги → Кейинги: Абдуғафур Расулов. Ғаройиб салтанат\nАлександр Грин. Яшил чироқ (ҳикоя)\nТуркияда ўтган сайловда демократия ғалаба қозонди\nАмир Темур ва Султон Боязид\nВақф фонди ва Ziyouz.uz ўртасида англашув меморандуми имзоланди


Бош саҳифа МатбуотЖадид матбуотиАбдулла Қодирий. Қазойи осмонийлар (1922)\nШу кеча-кундузда бир қанча қазойи осмонийлар ёғилиб кетди. Жумладан:\n— «Инқилоб» журналиға материал топа олмағани учун ўртоқ Назир Тўрақулов истироҳат баҳонаси билан Хитойға қочиб кетмакчи бўлиб турадир.\n— «Инқилоб» журналининг кўмакчи муҳаррири бўлған зот бобаракот Бўлат Солиев бир неча вақтдан бери Бухорода эътикофда эди. Энди Тошканд қишлоқларидағи азизлар қабрин тунаб чиқмоқға азмланиб йўлға чиқған. Тунашдан сўнг Бўлат афандининг аҳли карамотдан бўлиши кутиладир.\n— «Инқилоб» журналимиз масъул мудири Ҳоди Файзий афанди адресини «Инқилоб»ға тиқишдирди-да, ўзи аллақайси гўрга қочди.\n— Йилдаги каби бу йил ҳам тош қизиғи бўлув билан Шапоқ махзумнинг жунуни қўзғаб, кишанга тушаёзди. Ривоятларга қарағанда «Қизил байроқ» газетаси кундалик қилинмаса кишанни ҳам узмоқчи эмиш.\n— Ички Русияда ун ўғрилари кўпайгани учун Пиёнбозорнинг унфуруш жуҳудлари Тошканд фуқароларининг қонлари баробарига инсофларини сота бошладилар.\n— Татар адибларидан бўлған Абдураҳмон Саъдий билан Неъмат Ҳаким ибдошлар елимлик тил талаша бошладилар.\n— Машҳур ёзғувчи Кабир Бакир афанди Бухоро билан Тошканд орасида испикулатсия бутхонасиға чўқинуб турадир. Кейинги кунларда «Чин ҳақиқат ёзувда эмас, бозорда экан»лигини ҳам улуғ бир митинғда лексия тариқасида сўзлаган.\n— Композитор Ғулом Зафарий қиш бўйи эрмак қилиб чиққан «Чин Темир ботур» операсини илмий ҳайъатка яхши баҳо билан сотиб, эълони ифлос қилди. Энди бундай опералар ёзиб, тириклик қилмоқ мумкин эканлигига имон келтириб, халқ чўпчакларини сўраб, хотин-қизларни безор қила бошлади.\n«Қизил байроқ» 1922 йил, 13 май,173-сон\n Шапоқ Махзум — Ғози Юнуснинг мустаор тахаллуси.\n← Аввалги Аввалги Абдулла Қодирий. Азоб боғчасида — йиғи-сиғи кечаси (1922)\nКейинги → Кейинги: Абдулла Қодирий. Қурбонлиқ ўғрилари (1922)


Шавкат Мирзиёев: Илмли одамлар – мамлакатимизнинг олтин фонди - Уч илдиз\nБундан бир йил олдин, 2019 йил 24 май куни Президент Шавкат Мирзиёев\nЎзбекистон Миллий университетида олий таълим ва илм-фан намояндалари билан учрашган эди. Олим ва педагогларнинг ижтимоий шароитларини яхшилаш масалаларига алоҳида эътибор қаратиб, улар учун кўп қаватли уйлар қуриш бўйича кўрсатмалар берганди.\n— Сизларни, сизлар орқали бу ерда яшайдиган барча оилаларни табриклайман, мана шу шинам, замонавий уйлар муборак бўлсин! Ўзим ҳам қишлоқдан келиб, 15 йил ижарада яшаган одам сифатида бу нарсанинг қадрини жуда яхши ҳис қиламан. Биз олим ва педагоглардан натижа кутардигу, шароитини сўрамасдик. Сизларни ҳам рози қиладиган вақт-соат келди. Илмли одамлар – мамлакатимизнинг олтин фонди. Уларнинг қўлида келажагимиз бўлган болаларимиз тарбияланади. Ўқитувчилар уйли бўлиб, оиласидан кўнгли тўқ бўлса, касбига меҳр билан, Ватанга садоқат билан ишлайди. Бу уйлар сизларга буюрсин, шу ерда тўйлар қилинглар. Фарзандларингиз, невараларингиз ота-онам илмни танлаб кам бўлмади, деб юрсин, – дея эзгу ниятлар билдирди Президент.\nПрезидент Инновацион ривожланиш вазирлигига ташриф буюрди\nПрезидент Шавкат Мирзиёев Олмазор тумани Талабалар шаҳарчасида барпо этилган Инновацион ривожланиш вазирлигининг янги биносини бориб кўрди.\nШавкат Мирзиёв дастлаб интерфаол кўргазма зали — “Showroom” билан танишди. Бу ерда хорижий ва маҳаллий компанияларда ишлаб чиқарилаётган инновацион маҳсулотлар, стартап лойиҳалар тўғрисида маълумотлар олиш мумкин бўлади. У турли соҳалардаги 37 та лойиҳани қамраб олувчи 8 та блокдан иборат.\n- Мамлакатимиз юқори технологик соҳалар бўйича дунёдан ортда қолиб кетган. Барча соҳаларни модернизация қилиш, жаҳон билан ҳамқадам бўлиш учун Инновацион ривожланиш вазирлигини ташкил этиб, шундай шароитлар яратдик. Бу жамоа йил якуни бўйича бу борада аниқ амалий натижаларни кўрсатиши керак, — дея таъкидлади Шавкат Мирзиёев.\n— Бу замонавий институт барча олимлар учун маърифат маркази бўлиши керак. Математика кўп фанларга йўл очади. Уни Талабалар шаҳарчасида барпо этганимиз бежиз эмас. Бу институт таълим ва илм-фан ўртасида узвийликни таъминлаши, мамлакатимиз ривожига замин яратиши керак, — деди Шавкат Мирзиёев.\nПрезидент Шавкат Мирзиёев Олмазор туманидаги “NANO Medical Clinic” кўп тармоқли шифохона фаолияти билан танишди.\nҲозирда маҳсулот Тожикистон ва Афғонистонга экспорт қилинади. Янги экспорт бозорларини очиб, жорий йил якунида экспорт ҳажмини 45 минг долларга етказиш режалаштирилган.\n— Охирги уч йилда Олмазорга тўртинчи марта келяпмиз. Туманда ўзгариш бўляптими, одамлар манфаат кўряптими, нима муаммолар бор, деган саволлар мени қийнайди. Бугун натижаларни таҳлил қилиб, сизлар билан бамаслаҳат янги йўналишлар ва режаларни белгилаб олишимиз керак, — деди давлатимиз раҳбари.\nNext story Асрий орзу армон бўлиб қолмади!\nPrevious story Тошкентнинг тарихий дарвозаларини тиклаш вақти етди


БМТнинг Афғонистондаги ходими истеъфога кетди\n29 май 2022, Тошкент вақти: 10:33\nБош котиб Бан Ки Мун БМТнинг Афғонистондаги махсус вакили ўринбосари Питер Гэлбрайтни истеъфога чиқарди.\nБу ҳақда хабар қилар экан, БМТ бош котиби матбуот хизмати мазкур қарор БМТнинг Афғонистондаги миссияси манфаатларини кўзлаб қабул қилинганини қўшимча қилди.\nХабарларга қараганда, Питер Гэлбрайт Афғонистон президенти сайловида берилган овозларни қайта санаб чиқиш тарафдори бўлган ва бундай фикрни БМТ миссияси раҳбари Кай Эйде қабул қилмаган.\nГэлбрайтнинг истеъфога чиқарилишини президент сайловида Ҳамид Карзайнинг асосий ҳарифи бўлган доктор Абдулло мана бундай шарҳлади:\n- Агар жаноб Гэлбрайтнинг истеъфоси қандайдир ташкилий масалалар билан боғлиқ бўлса, менинг фикр билдиришимга ҳожат йўқ. Бироқ, агар истеъфо унинг “сайлов давомида йўл қўйилган сохтакорликларни бирма-бир текшириш керак” деган позицияси билан боғлиқ бўлса, у ҳолда айтишим керакки, Гэлбрайт афғон халқининг фикрини ифода қилган, деди доктор Абдулло Абдулло.


Россия Украина кемаларини тўхтатиш учун қурол қўллади\nРоссия Украина кемаларини тўхтатиш учун қурол...\n26.11.2018 11:50 0 124\nРоссия чегарасини ноқонуний кесиб ўтгани айтилаётган Украина ҳарбий-денгиз кучларига қарашли учта кема қўлга олинди. Бу ҳақда Федерал хавфсизлик хизматига асосланиб, «Reuters» маълум қилмоқда.\nКемаларни тўхтатиш учун қурол қўллашга мажбур бўлингани натижасида Украинанинг уч нафар ҳарбий-денгизчиси яраланган. Уларга Россия томонидан тиббий ёрдам кўрсатилгани айтилмоқда. Россия қурол қўлланишини: Украинанинг «Никополь» ва «Яни Капу» кемалари Россия чегара хизмати ва Қора денгиз флоти кема ва катерларининг дарҳол тўхташ ҳақидаги талабларига жавоб бермагани» ва «хавфли ҳаракатларни амалга » билан изоҳламоқда.\nРоссия Қрим Республикасини ўзининг янги субъекти деб билади. Украина эса аксинча: Қрим ва унинг атрофидаги сув ҳудудларини ўзиники деб ҳисоблайди. Керчь бўғози яқинида содир бўлган ушбу низонинг туб сабаби ҳам шунда.\nАввалроқ Украина кемалари Россия чегарасини кесиб ўтгани хабар қилинган эди.


BBC Uzbek - O'zbekiston - Душанбе Тошкент билан зиддиятига Москвани ҳам тортмоқчими?\nСўнгги янгиланиш 4 апрел 2012 - 11:02 GMT\nРоғун ГЭСининг қурилишидан Ўзбекистон қишлоқ хўжалиги катта зарар кўриши кутилади\nТошкентда Ўзбекистон Президенти Ислом Каримов раислигида Миллий хавфсизлик кенгашининг фавқулодда йиғини бўлиб ўтган. Баъзи ишончли манбаларга кўра, кенгашнинг навбатдан ташқари ўтказилган бу мажлиси Тожикистон билан кескинлашаётган алоқаларга бағишланган.\nКеча Тожикистон ўзининг Россиядаги элчихонаси интернет саҳифаси орқали Ўзбекистонни қаттиқ қораловчи кескин баёнотни тарқатган эди.\nБаёнотда расмий Душанбе Тошкентни Тожикистонни иқтисодий ишғол ичида тутиб туришда айблаб, ўзбек томонининг тожик юк поездларини ушлаб туриш, ҳамда 1 апрелдан газ таъминотини узиб қўйишини тилга олади, шуниндек, ўртадаги мина далаларига Тошкент масъул эканини даъво қилади.\nИкки мамлакат ўртасидаги муносабат Тожикистоннинг ўзбек қишлоқ хўжалигига салбий таъсир қилиши айтиладиган Роғун ГЭСини қуришда давом этиши билан изоҳланади.\nҲўш, нима учун Душанбе бу баёнотни Москвада чиқарди? Би-би-си Россия бўйича таҳлилчи Александр Князев билан боғланиб, аввало Душанбе бу можарога Россияни тортмоқчими деб сўради.\nКнязев: Ҳа, менимча шундай. Чунки Россия, охирги 20 йил воқеаларига қарамай, минтақадаги энг қудратли ташқи ўйинчи бўлиб қолаяпти ва унинг дастаги Марказий Осиё давлатлари учун катта аҳамият касб этади. Ундан ташқари, Россия қайсидир даражада минтақадаги гидроэнергия лойиҳалари, хусусан Роғун лойиҳасига алоқадор. Айнан Роғун Ўзбекистон ва Тожикистон муносабатларидаги катта муаммодир. Шунинг учун, тожик ҳукумати бу баёнотни Россияда тарқатгани тасодифий ҳол эмас. У Россиянинг реакциясини уйғотишга қаратилган.\nБи-би-си: Охирги вақтларда Тожикистон жамоатчилиги ва матбуотида Россия Ўзбекистон тарафини олаяпти деган қарашлар кучайган. Бу нақадар асосли? Россия ўзи кимнинг тарафида?\nКнязев: Менимча, айниқса 2000 йилда Роғун ГЭСи қурилиши борасида Тожикистон ва Россиянинг Русал ширкати орасида келишув бекор қилинганидан кейин, Россия бу масалада нейтрал мавқеъни эгаллаб келаяпти. Бундан сўнг бир қатор чиқишлар бўлган, масалан Президент Медведев гидроэнергия лойиҳалари учун бўлган тадқиқотлар зарурати ҳақида гапирган, шунингдек, Россиянинг Роғун қурилишида яна иштирок этиши эҳтимоли ҳақида сўз кетган, лекин буларнинг бари майда-чуйда деталлар. Аслида Россия мавқеи нейтрал. Бу лойиҳалар жуда мужмал. Шахсан мен бундай объектларга қаршиман. Мен Роғун ва Қирғизистондаги Қўнғирота ГЭСи лойиҳаларининг салбий иқтисодий томонларини асослаб илмий ишлар ёзганман. Россия бўйича эксперт сифатида, мен Россиянинг бу муаммоларга аралашмаётганидан мамнунман. Бу музлаб қолган масала деса бўлади. Мен Ўзбекистон тарафини тушунаман. Балки Ўзбекистон тарафи қўллаётган усуллар унчалик тўғримасдир, балки ўта қаттиққўлдир, масалан иқтисодий блокада ва ҳоказо. Лекин, Тожикистон Роғун қурилишини тўхтатмаяпти ва у зарур қонунларга бўйсунмасдан олиб борилаяпти, ва бу Ўзбекистон учун хавфлидир. Шунинг учун, мен ўзбек тарафини тушунаман.\nБи-би-си: Сиз Россия нейтрал ва буни қўллаб-қувватлайман деяпсиз. Лекин, у бу масалани ечишда тожик ва ўзбек томонларига қандайдир ёрдам кўрсатиши мумкинми? Қандайдир конструктив роль ўйнай оладими Москва?\nКнязев: Менимча, бу муаммо ечимини Россиядан эмас, балки Душанбедан бошлаш керак. Душанбенинг Роғун қурилиши борасидаги ўжарлиги энг асосий муаммо. Россия дипломатик воситачи сифатида чиқиши мумкин. Чунки Россияга Тошкентда ҳам, Душанбеда ҳам қулоқ тутишади. Тошкентда, менимча, кўпроқ қулоқ тутишади. Душанбе эса хавфли ўйин олиб бораяпти - у қандайдир гижгижловчи лойиҳаларни ўйлаб топаяпти, масалан Афғонистон билан ўрнатиладиган газ қувури лойиҳаси. Бу лойиҳанинг мазмуни ноаниқ, чунки у мамлакат ҳали яна қанча вақт беқарор бўлиб қолиши ноаниқ. Тошкент билан конструктив мулоқотга киришнинг ўрнига Душанбе оёқ тираб туришда давом этаяпти. Роғун ГЭСидан олинадиган энергиянинг аксар қисми ўзи қаерга сарфланади ва у қанчалар иқтисодий жиҳатдан самарали бу ҳам ноаниқ. Душанбе барибир амалга ошиши шубҳа остида бўлган глобал экспортлар ҳақида унутиб, кичик ГЭСлар қурса мақсадга мувофиқ бўларди. Лекин Россия қанчалар воситачилик қилишни хоҳлайди, буни айтиш қийин.


Бухорода коронавирусга чалинган бемор мураккаб жарроҳлик операциясидан сўнг ҳаётга қайтди - Халқ сўзи\nБухорода коронавирусга чалинган бемор мураккаб жарроҳлик операциясидан сўнг ҳаётга қайтди\n16:21 05 Октябр 2020 Жамият\nБухоро шаҳрининг Пиридастгир кўчаси, 76-уйда истиқомат қилаётган Жамшид Рўзиев бир ойдан ошибдики, вилоят фтизиатрия ва пульмонология марказида ётиб даволанмоқда. Ҳа, минг афсуски, СОVID-19 касаллиги уни ҳам четлаб ўтмади.\n— Ўзим вилоят электр тармоқлари ҳудудий корхонасида кадрлар бўлимида ишлайман, – дейди коронавирус касаллиги билан курашиб келаётган 33 ёшли Жамшид. — Касб тақозосига кўра, ҳар тоифа одам билан мулоқотда бўламиз. Айнан қаерда ва кимдан бу касалликни юқтириб олганимни билмайман. Аммо уйимизда ота-онам, укам ҳам ўта хавфли бу касалликка чалиниб, даволаниб чиқдилар.\nБошқалардан фарқли ўлароқ, Жамшид Рўзиевда касаллик оғир кечди. Танасининг қақшаб оғриши, қаттиқ қуруқ йўтал, муттасил иситма ва кўкрак қафасининг чап томонидаги кучли оғриқ йигитни бутунлай ҳолдан тойдирганди. Икки томонлама пневмония ташхиси билан касалхонага ётқизилган беморнинг рентген ва бошқа таҳлиллари ҳам салбий чиққани сабабли интенсив муолажалар бошланди. Нафас етишмовчилиги боис йигирма кундан ортиқ алоҳида кислород узатувчи ускунага улаб қўйилди.\n— Учинчи даражали нафас етишмовчилиги, гемопневмоторекс, яъни ўпка яллиғланишининг нисбатан оғир шакли билан қабул қилинган мазкур беморга интенсив даво муолажаларидан сўнг торокотсентез усулида, бошқача айтсак, ўпкасининг йирингли қон тўпланган чап бўлмаси бўшлиғига трубка қўйилди, – дейди диспансер даволовчи врачи Шуҳрат Бозоров. — Қон ва ҳавони чиқариш мақсадида қўйилган дренаж найча туфайли унинг қон босими бир ҳафтада меъёрига туширилди. Лекин бу ҳали касалликдан бутунлай халос бўлди дегани эмас эди. Балки аксинча, бемор йигитни жарроҳлик амалиётига тайёрлаш мақсадида яна бир карра компьютер томографиясидан ўтказиб, текшириб кўрилганида, колибрун, яъни ўпканинг чап томони қисилиши, плевраполос қавати қалинлашгани, тўқималар йирингли қонга тўлгани яққол кўринди.\nШундан сўнг зудлик билан консилиум чақирилиб, тор доирадаги малакали мутахассисларнинг ўзаро маслаҳатлашувидан сўнг кун сайин аҳволи оғирлашиб бораётган бемор ўпкасида жарроҳлик амалиётини ўтказишга қарор қилинди. Бир неча кунлик даво муолажаларидан кейин унинг организми сатурация кўрсаткичи 80 фоизга, қон босими 110га 70 даражага, юрак уриши — пульси эса дақиқасига 110 тага етказилгач, жарроҳлик амалиётига рухсат этилди.\n— Операция муваффақиятли кечди, – дейди яна бир даволовчи врач-жарроҳ Шуҳрат Тўев. — Ўпканинг чап бўлмаси очилиб, бутунлай яроқсиз ҳолга келган қисмидан уч литрдан зиёд йирингли қуюқ қон, ўткир ҳидли ажратма олиб ташланди. Ҳозирда беморнинг аҳволи қониқарли даражада. Ўпканинг тиғ теккан ўрни кичик чандиқ бўлиб қолишини айтмаса, йигитнинг бошқалар қатори соғ-саломат ҳаёт кечиришига кафолат бор.\nДарҳақиқат, бирқадар оғир жарроҳликни бошидан кечирганига қарамасдан, Жамшид Рўзиевнинг умумий палатада бизни табассум билан қарши олгани ҳайратда қолдирди. Ахир, «ранг кўр, ҳол сўр» деб бежиз айтилмаган. Асосийси, бир ҳафта бурун ҳаётдан бутунлай умидини узиб, тушкунликка тушган йигитнинг ҳаётга ва яшашга бўлган завқини, кўзларидаги қувончни кўриб, ҳайратланмай бўладими?!\n–Уч кундан кейин уйимга рухсат беришаркан, –дейди Жамшид самимий кулиб.\n— Тез тиббий ёрдам машинасида, оғир ва деярли ҳушсиз аҳволда бу ерга келгандим. Мана, бугун мени оилам, яқинларим бағрига соғ-омон қайтаришаётгани учун кўнгли ҳам кийимидай оппоқ, қўли енгил нажот фаришталаримизга минг раҳмат дейман.\nШу ўринда бир мулоҳаза борки, юқоридаги жарроҳлик амалиёти бутун жаҳон халқлари қаторида юртдошларимизни жиддий ташвиш, хавотирга солган СОVID-19 касаллигига қарши эришилаётган илк дадил қадам, кичик муваффақиятлардан бири десак, муболаға эмас. Ҳолбуки, мураккаб операция четдан мутахассис иштирокисиз, ўзига ишонган бухоролик тиббиёт ходимлари томонидан муваффақиятли амалга оширилди. Қолаверса, бу ҳол яна бир карра барчамизни хавфли вирусга қарши якдил ва ҳамжиҳат курашишга, ҳушёр ва эҳтиёткорликка чорлаши лозим.\nБухоро вилояти ҳокимлиги матбуот хизмати


Тожикистон "КГБ"си ҳибсхонасидан маҳбуслар қочди\n25 октябр 2021, Тошкент вақти: 17:51\nҚамоқдан қочганлар орасида собиқ ҳукумат амалдорларининг қариндошлари борлиги айтлмоқда.\n22 августдан 23 августга ўтар кечаси Тожикистон Давлат хавфсизлиги қўмитасининг вақтинча сақлаш қамоқхонасидан 25 нафар маҳбус қочди. Маҳбуслар қочиш давомида 5 нафар қамоқхона назоратчисини ўлдирдилар. Бу ҳақдаги хабарни Тожикистон давлат хавфсизлиги қўмитаси ҳам тасдиқлади.\nТожикистон Давлат хавфсизлик қўмитаси раисининг биринчи ўринбосари генерал-майор Қосимжон Ғаффоров журналистлар учун ўтказилган брифингда бу ҳақда шундай деди:\n- 22 август куни кечқурун, соат 22.10да суд ҳукмидан сўнг Тожикистон давлат хавфсизлик қўмитасининг тергов қамоқхонасида вақтинчалик сақланаётган бир гуруҳ жиноятчилар қамоқхона назоратчиларининг масъулиятсизлигидан фойдаланиб, уларга ҳужум қилиб, қуролларини тортиб олдилар. Натижада қамоқхона назоратчиларидан бири Нурматқул Каримов ваҳшийларча ўлдирилди ва икки нафар соқчига оғир тан жароҳатлари етказилди. Бу жиноятнинг ташкилотчилари суд ҳукмидан сўнг вақтинчалик қамоқхонада сақланаётган Тожикистон фуқаролари Иброҳим Насриддинов, Ҳикмат Азизов ва Россия фуқароси, доғистонлик Магомед Аҳмедовлардир.\nШундан сўнг улар қамоқхонадаги яна 22 нафар маҳкумни озод қилдилар ва тахминан соат 01.10да қуролланган жиноятчилар Адлия вазирлигининг тергов қамоқхонасига ҳужум уюштириб, 4 нафар назоратчини ўлдирдилар ва рақамсиз автомобилга ўтириб, номаълум томонга ғойиб бўлдилар. Дастлабки таҳлиллар бу жиноятнинг трансмиллий харакатерга эга эканлигини кўрсатмоқда,- Тожикистон Давлат хавфсизлик қўмитаси раисининг биринчи ўринбосари генерал-майор Қосимжон Ғаффоров.\nОзодлик радиосининг тожик хизмати олган норасмий маълумотларга кўра, қочганлар орасида Тожикистон Миллий гвардиясининг собиқ қўмондони, ҳозир қамоқда сақланаётган Ғаффор Мирзоевнинг укаси Абдурасул Мирзоев, Тожикистон Фавқулодда вазиятлар собиқ вазири Мирзо Зиёевнинг фарзандлари, ва шу вазирликнинг яна бир мулозими Неъмат Азизовнинг ака-укалари ҳам бор.\nМирзо Зиёевнинг икки ўғли ва Неъмат Азизовнинг ака-укалари ўтган йили Тожикистоннинг Тавилдара туманида рўй берган можарога алоқадорликда айбланиб, қўлга олинган эди.\nНорасмий манбалар, қочган маҳбусларнинг сони 46 нафар эканлигини айтмоқда. Улар ўтган йили Тавилдара воқеаларига алоқадорликда айбдор, деб топилиб, 10 йилдан 30 йилгача озодликдан маҳрум этилган эди. Бу маҳкумларнинг икки нафарига умрбод қамоқ жазоси тайинланган эди.\nТожикистон Олий Суди собиқ генерал Ғаффор Мирзоевнинг укаси Абдурасул Мирзоевни шу йилнинг 20 июлида 30 йилга озодликдан маҳрум этган эди. У давлат тўнтаришини ясашга уриниш, ноқонуний қурол сақлаш ва бошқа жиноятлар содир этганликда айбдор, деб топилган эди.\nДушанба куни эрталаб Тожикистон президенти Имомали Раҳмон мазкур воқеа юзасидан шошилинч йиғилиш ўтказди. У бу воқеанинг тафсилотларини текшириш ва қочоқ маҳбусларни ушлаш бўйича ўтказилаётган амалиётларга масъул этиб, Тожикистон ички ишлар вазири Абдураҳим Қаҳҳоровни тайинлади.\nАйни пайтда қочган маҳбусларни қидириб топиш учун Тожикистон давлат хавфсизлиги хизмати ва Ички ишлар вазирлигининг қуролли кучлари сафарбар этилган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қатиқ ичинг, қаримайсиз!\t14:24, 15 сентябрь\tҲар биримизнинг рўзғоримизда топиладиган, фойдали ичимлик – қатиқдир. Табобатда ушбу ичимликнинг бир қанча хусусиятлари эътироф қилинади. – Олимларнинг бир қатор илмий тадқиқотлари натижасига кўра қатиқ сурункали гастрит, атеросклероз, диабет, ишемия, дисбактериоз ва гипертония касалликларининг олдини олишда ажойиб восита саналади. Шифоси учун ҳар куни овқатдан 15 дақиқа ўтиб ичиш тавсия этилади. – Қатиқ жигар циррози профилактикасида ҳам ўзини оқлай олган. Шунингдек, жигар фаолияти билан боғлиқ хасталикларда ҳам қатиқ ичиш фойдали. – Тана вазнингизни камайтириш илинжида бўлсангиз, ёғсиз қатиқ аъло восита бўлолади. Қатиққа майда тўғралган редис ва кўкатларни аралаштирсангиз, тайёр салат бўлади. – Болалар учун ёғли қатиқнинг бир кун аввал тайёрлангани фойдалироқ. Айниқса, қорин оғриқлари, овқат ҳазм бўлиши ва ич кетиши билан муаммо кузатилса, янги ивитилган қатиқ ичилмагани маъқул.\n– Ухлашга ётишдан аввал ичилган бир стакан қатиқ ошқозон-ичакларга ижобий таъсир кўрсатиб, тинчлантиради. – Асабий ва иштаҳасиз бўлсангиз, эрталаб нонуштадан ярим соат аввал бир стакан қатиб ичиб олинг. – Юз терингиз қуруқлашиб кетган бўлса, қатиққа озроқ майдаланган кўкатларни аралаштириб, ниқоб ўрнида фойдаланиш мумкин.\n– Қатиқнинг тинчланитирувчи ҳамда тетиклаштирувчи ҳусусияти климакс давридаги аёллар, ҳомиладор ва эмизиклилар учун асқотади. Шунингдек, ҳайз олди безовталикларини енгиллаштиришда ҳам қатиқ ичиб туриш фойда беради. – Узоқ умр кўришни истасангиз, ҳар куни бир стакан қатиқ ичинг. Шунда организмингиз кун сайин ёшариб бораверади.


Balenciaga тўлов учун криптовалюталарни қабул қила бошлайди – Kommers.uz\nБизнес\t9:15 | 24.5.22\nBitcoin ва Ethereum криптовалюталари тўлов воситаси бўла олиши аниқ, келажакда бошқа криптовалюталар билан тўловлар қилиш имконияти ҳам қўшилади.\nWWD маълумотларига кўра, мода бренди Balenciaga криптовалюталар билан тўловларни қабул қилишни бошлайди. Криптовалюталар расмий веб-сайт ва бренднинг АҚШдаги флагман дўконларида қабул қилинади.\nҚайд этилишича, яқин келажакда бошқа мамлакатлар онлайн-дўконига мос вариантни қўшиш ҳам режалаштирилган. Balenciaga ҳали тўлов хизмати провайдери ҳақида қарор қабул қилмаган, лекин, албатта, Bitcoin ва Ethereum криптовалюталари тўлов воситаси бўла олиши аниқ.\nКелажакда бошқа криптовалюталар билан тўловлар қилиш имконияти ҳам қўшилади. Компания валюта курсининг беқарорлиги билан боғлиқ хавотирларга изоҳ берди.\n«Balenciaga криптовалюталарни узоқ муддатли ечим сифатида кўради ва валюта ўзгариши янгилик эмас», дейилади бренд хабарида.\nМай ойи бошида Швейцариянинг ҳашаматли соатлар бренди TAG Heuer (LVMH концернининг бир қисми) 12 хил криптовалютада тўловлар қабул қилиши маълум бўлганди.\nАввалроқ Илон Маскнинг Tesla компанияси ўз маҳсулотларига Dogecoin мем-криптовалютаси билан тўлов қилиш имкониятини яратганди.\nКомпаниянинг расмий веб-сайтидаги дўконда 835 DOGE учун Tesla тимсоллари туширилган камар боғичига, 12020 DOGE учун эса болалар учун электроквадроциклга буюртма бериш мумкин.


Чеченистондаги сайлов участкаларидан бири олдида рақс тушаётган санъаткорлар.\nРоссияда Думага сайловнинг иккинчи кунида, аннекция қилинган Қримни қўшиб ҳисоблаганда, сайловчиларнинг 31,5 фоизи овоз бериб бўлди. Марказий сайлов комиссиясининг билдиришича, бу кўрсаткичга электрон тарзда овоз берганлар қўшилмаган.\nРоссия Марказий сайлов комиссияси маълумотига кўра, Давлат Думасига сайловлар биринчи кунида анъанавий сайлов участкаларида фуқароларнинг 16, 85 фоизи овоз беришда қатнашган.\nРоссияда 17 сентябрдан Давлат Думаси депутатлари сайлови бошланган эди. Сайлов уч кун давом этади. Маҳаллий ва минтақавий сайловлар ҳам ўтказилади.


Ақл ва мия вазни ўртасидаги алоқадорлик ëхуд Ким айбдор?\n26 октябр 2021, Тошкент вақти: 22:54\nГитлер ва унинг ғоялари бугунга келиб Россия миллатчилари саждагоҳига айланмоқда.\nОдамнинг ақл-фаросати нимага боғлиқ? Наҳот пешонасининг кенглиги ва миясининг вазнига?!\n100 йил олдин бу муаммо билан қизиқиб кўрган олимлар буюк инсонлар миясини ўрганишга киришибди. Натижада қизиқ фактлар аниқланибди... Одам миясининг ўртача оғирлиги 1,4 кг экан - эркакларники оғирроқ, аёлларники сал енгилроқ.\n"Ана! Айтувдимку...", дегани зинҳор шошилманг, соч ва товуқ ҳақидаги мақолни ҳам эслашнинг ҳожати йўқ. Ҳақиқатан, генийларнинг мияси оддий одамларникидан оғирроқ экан. Лекин, буюкликнинг асло калла катталиги ёки оғирлигига боғлиқ эмаслиги ҳам исботланибди: буюклар орасида тарозига солинган энг оғир калла асли татар оиласидан бўлган рус ёзувчиси Иван Тургеневга - 2 килою 12 грамм, энг енгили эса¸буюк немис кимёгари Юстус Либихга тегишли экан: унинг мия оғирлиги бир килодан ҳам камроқ чиқибди. Лекин энг оғир ва катта мия - 2850 грамм !!! - психиатрия касалхонаси мижозига тегишли экан!\nНима учун бу гапни бошлаганимни тушунтираман...\nҲар қандай одам оғир вазиятга тушганида биринчи навбатда бу қийинчиликлар сабабчисини қидиришга тушади. Камдан-кам инсон айбни ўзида ахтаради. Худди шундай жамиятда ҳам...\nОдатда, оғир аҳволга тушган ёки ўтиш даврини бошидан кечираётган давлатларда мушкул вазиятни юзага келтирган айбдорлар қидирилади ва ...албатта топилади! Инсоният тарихида бундай "айбдорлар" сон-саноқсиз топилган: Қадимги Ҳиндистонда лўлилар, Римда насронийлар, насронийлар ҳукмронлиги даврида мусулмонлар, мусулмон давлатларида ғайридинлар, ўнта ахмоқ орасида битта аққли ва ўнта ақлли орасида битта ахмоқ.\nБитта оролда ўнта Жумавой йиғилса Робинзон¸ албатта¸ нимададир айбдор деб топилиб¸ пишириб ейилади...\nМен фикрларимга бўладиган эътирозларнинг олдиндан олдини олган ҳолда¸ гап дин эмас, балки ғоядан ўз манфаатлари йўлида устамонлик билан фойдалана олувчилар ҳақида кетаётганини эслатиб қўймоқчиман, холос.\nХуллас, айбдор қидириш бўйича одамлар тўдасига тенг келувчи жонивор йўқ! Қизиғи, айбдорлар қаторига қўшилиш учун бошқалардан оз-моз фарқ қилмоқ етарли: ранги, бўйи, оғирлиги, ақли, миллати, тили...\nТескари ҳолат бўлиши мумкинми?\nТасаввур қилинг, Германия, ўтган асрнинг 30- йиллари... Бир тўда яҳудийлар кўчага немисларга қарши қаратилган шиорларни кўтариб чиқса-я! Ёки Москва, 2010 йил охирлари... Бир гуруҳ гастарбайтерлар Манежная майдонида "Яшасин ўзбеклар!", "Гастарбайтерлар, олға!", "Москва-Черкизов бозоридагилар учун!", деб шаҳарда қийқириб юрса-чи?!\nЎтган асрда германиялик қўнғизмўйлов бир миллатнинг бошқа миллатдан устунлиги ғояси остида ҳокимиятни эгаллашга эришди. Қанчалик ахмоқона туюлмасин, лекин ўзининг яҳудийларга қарши қаратилган ғояси билан у миллионлаб немисларни ўз ортидан эргаштира олди. Гап ҳам шундаки, немислар ЎЗИ ЭШИТМОҚЧИ бўлган фикрларни урушда қаттиқ контузияланиб психиатрик клиникада даволанган Гитлердан эшитди, орқасидан жарликка қараб эргашди. Нима бўпти¸ кимёвий бомбадан калласидан қаттиқ зарба еган бўлса?! Зато керакли гапларни гапираяпти!\n“Бирор гап гапиришдан олдин одамларнинг оғзига қаранг!" Бу менинг гапларим эмас, бу ўша миясидан зарба еган қўнғизмўйловнинг пропаганда вазири Йозеф Геббельснинг сўзлари.\nХуллас, фашистлар Германиясида "орийлар" назарияси яратилди; бир одамнинг иккинчисидан аққлироқ, “тозароқ” эканлигини исботловчи “олимлар” қўзиқориндек етишиб чиқди. Қарангки, бир одамнинг бош суяги бошқасиникидан бир қатор параметрлар бўйича "тўғрироқ" экан, бурни эса "маданиятлироқ" кўринишда экан. Кулманг! Бу жиддий "тадқиқотлар" натижалари.\nАжабланарлиси, мен қадимий ва гўзал маданиятга эга бугунги Тожикистонда тожикларнинг "орийлар"га мансублиги ёки эрксевар қирғизларларнинг айрим вакиллари оғзидан “титул миллат”нинг имтиёзлари ҳақида жиддий оҳангда гапирилган сўзларни эшитаётганимда қўнғизмўйловнинг руҳий хасталиги ва контузияланганига ўзим ҳам ишонмай кетаман.\nЗвиад Гамсахурдиа деган бир грузин раҳбари бўлган эди. Унинг “Ким грузин бўлмаса, демак бу ерда меҳмон!”, деган гаплари Грузия жамиятини фуқаролар уруши ёқасига олиб келиб қўйгани наҳот эсимиздан чиқди? Миллатчиликни давлат ғояси даражасига кўтариб тараққиётга эришган бирорта жамиятни кўрсатинг-чи?\nНацизм ва миллатчиликка йўлиққан жамият жон талашаётган касал одамга ўхшайди. Бундай вазиятга тушган жамият қилаётган жиноятларию ножўя ҳаракатларини нима биландир оқлаши зарур. "Ўзлари айбдор, биринчи бошлади!", "Бизнинг маданиятимизни (урф-одатларимизни, қоидаларимизни, қонунларимизни ва ҳоказо), ҳурмат қилмади!", "Нега у мендан кўпроқ ойлик олиши (яхшироқ яшаши, ақллироқ бўлиши ва ҳоказо) керак?", каби чақириқлар инсондаги сўнгги қаршилик кўрсатувчи механизмларни ўчиради ва ўзга фикрга, маданиятга, турмуш тарзига эга одамларни йўқ қилишга йўл очади.\nБу механизмлар қаторида ВИЖДОН ҳам вақтинчалик (ёки айрим ҳолларда бутунлай!) ўчирилади. Гитлернинг "Буюк Райхи"да яҳудийларни бутунлай қириб фашистлар тинчиди, деб ўйлайсизми? Асло, яҳудлардан кейин концлагерларга руҳий касаллар, улардан кейин қариялар (улардан нима наф?) жўнатилган. Демак, масала миллатни тозалашда ҳам эмас, айбдор қидиришда экан-да!\n"Менда виждоним йўқ! Менинг виждоним Адолф Гитлер!" Бу ҳам менинг сўзларим эмас, бу - Генрих Гиммлер. Айтмоқчи бўлган гапимни илғаётган бўлсангиз, ҳар қайси бузғунчилик ёки қотиллик учун шу ҳатти-ҳаракатларни оқловчи баҳона керак.\nЯна фикрингизни бояги олимлар тадқиқотларига қайтармоқчиман...\nОлимлар тадқиқотларни давом эттириб¸ энг оғир мия монгол ва бурятларга, энг енгили Австралия аборигенларига тегишли эканини аниқлашибди. Мия оғирлигининг иқлим ва озиқ-овқат рационига боғликлиги исботланибди. Қолаверса, ақллилик даражаси синапслар- миядаги нейронлар орасидаги алоқалар сонига боғлиқ экан.\nОдам мия тузилиши, юрак уриши, нафас олиши билан бошқалардан фарқ қилмаса, миллатчилик феноменининг мазмуни нимада? Наҳот тананинг рангида ёки кўзнинг писка-писка эмаслигида?\nМиллатчилик ва шовинистик кайфиятнинг ўрнашиши жамиятда ақл-фаросатга асосланиб фикрлаётган одамларнинг камайиб бораётганидан эмас, балки бундай одамларни эшитишни хоҳламаётганлар сони кўпайиб боратганидан дарак эмасмикин? Оломонни эса бошқаришдан осон нарса йўқ.\nБугун биз сиз билан мудҳиш тарихий воқеалар гувоҳи бўлиб турибмиз. Кўп миллатли Россия катта синов олдида турибди: кўп миллатли улкан Россия жамияти нацизм хавфига қарши тура олмаса¸ майда давлатчаларга бўлиниб фуқаролар уруши домига тортилиши мумкин.\nНима бўлганда ҳам¸ кейинги йўлни жамият ўзи танлайди... Қолаверса, дунёда тоза миллатнинг ўзи йўқ, дейишим учун тарихчи бўлишим ҳам шарт эмасдир...\nШу кунларда Москвада миллатчи ёшларнинг кўчаларда "Россия руслар учун!", "Кавказликларга ўлим!", деб дод-вой солиб юрганини эшитавериб¸ буни Москва учун нормал ҳолат сифатида қабул қилаётганимни сезиб қолдим. Мен қандайдир ваҳшийлик, ёввойилик тўла бу кўзларни 90- йилларда Новгарзонда "Йўқолсин турклар!", деб қийқираётганлар, 2010 йилда "Сартлар кет!" деётганлар орасида кўргандекман... Миллатчиликнинг миллати йўқ. У дастлаб "миллий ғурур" ёки "миллий ўзликни англаш", деган¸ бир қарашда¸ зиёнсиз ғоялардан озиқланиб туради. Лекин уни алангага айлантириш қанчалик қийин масала?!\nФашизмдан энг кўп азият чеккан русларнинг фарзандлари ўн миллионлаб ҳалок бўлганлар хотирасига қўйилган Хотира алангасидан 30 метр нарироқда гитлерчиларнинг "Зиг Хайль!!!" ҳайқириғи остида қўл кўтариб турганини кўриб "Одам хотираси бунчалик қисқа бўлмаса?", дегинг келади.\nЁки бу касалликми? Унда айрим даврларда жамиятларнинг миллатчилик деб номланмиш бу ўта юқумли ва хавфли касалликка йўлиқиб туриши қонуният эканда...\nКуни кеча Москвада ўлдирилган ўзбекистонлик Дамир Қаршиевнинг қотили қўлга олинди. Рус миллатининг тозалиги учун курашаётган 20 ёшли Сергей Вненкнинг отаси аслида озарбайжонлик экан. Москвани рус бўлмаганлардан тозалашга уриниб¸ шу баҳонада 37 кишини чавақлаган Артур Ринонинг отаси эса чукча бўлганлигини ҳисобга олсак, миллатчилар “тозалашни”дастлаб ўз сафларидан бошлаши керакмикан, деган фикрга бордим. Ёки миядан...


Тег: ривоят | Azon.uz - Ахборот-таҳлилий портал\nНиманинг ортидан югураётганинг аниқ бўлсин!\nРивоят қилинишича, бир миллиардер киши дўстини зиёрат қилгани борибди. Унинг олдида чиройли ити турган экан. Дўстидан бу ит ҳақида сўрабди. Дўсти дебди: “Бу югуриш мусобақасида қатнашадиган ит. Бир қанча мукофотлари бор. Итлар оламида обрўси жуда ҳам\n1755 08:30 30.04.2021\n"Аллоҳ биродарларнинг бир-бирларини зиёрат қилишларига тўсқинлик қиладиган молни хор қилсин".\n1805 08:05 18.04.2021\nЁки ўзингга бошқа сайёра қидир!..\nБир подшоҳ жуда бепоён мамлакатни бошқарар экан. Бир куни у ўз мамлакатини айланмоқчи бўлибди.\n1992 21:30 17.11.2020\nҲадис илми: Ҳанафийлар наздида мурсал ҳадисни қабул қилинишига оид шартлар\nҲанафийлар ва моликийлар мурсал хабар билан ҳужжатланишни икки нарсага қайдлаганлар:\n628 21:40 10.11.2020\nСпиртли ичимликлар ва чўчқа гўшти сотиладиган таомхоналарда ишлаш мумкинми?\nБу ҳадис Анаснинг ҳадисидан ғарибдир. Расулуллоҳ соллаллоҳу алайҳи васалламдан худди шу маънодаги бошқа ҳадислар Ибн Аббос, Ибн Масъуд ва Ибн Умар розияллоҳу анҳумлар томонидан ривоят қилинган.\n1966 14:50 10.11.2020\nҲотим Асом ҳаж сафарига жўнаб кетди. Оиласи эса оч-наҳор эди. Опа-укалари оқила қизни маломат қила бошлашди.\n2348 18:30 08.11.2020\nМуҳтарам жамоат! Динимиздаги ҳар бир ҳукм ва ҳар бир сўзнинг суянадиган асоси бор. Бу асос – Қуръони карим, саҳиҳ ҳадислар ва шу иккисидан пайдо бўлган далиллардир.\n1814 10:00 06.11.2020\nОхирзамонда умматдан илк кўтариладиган илм – мерос...\nМерос масаласи азал азалдан мўмин-мусулмонлар орасида муҳим мавзулардан бири бўлиб келган. Бошқа мавзуларда бўлгани каби мерос масаласида ҳам одамларнинг турли қарашлари мавжуд. Биламизки, мерос дейилганида марҳумлардан қолган мол-мулк ва унга тегишл\n1292 20:30 27.10.2020\nРасулуллоҳ соллаллоҳу алайҳи васалламнинг сурма истеъмол қилганлари\nУламолар деганларки, инсонлар киядиган либослар баъзиси вожиб, ва баъзиси мустаҳаб ва баъзиси макрух ва баъзиси ҳаром бўлади. Мусулмон учун муносиби, истеъмоли савоб бўлган либосларга эҳтимом этмоғидир, ҳамда истеъмоли гуноҳ бўлган либослардан тийилм\n1268 20:26 23.10.2020\n11613 10:04 15.10.2020


Ҳижоб шариат ва фитрат далил ва келгинди сўз ўртасида | Ислом Нури\nЧоршанба 21 Февраль 2018 | 5 Жумадул-охир 1439 Ҳижрий-қамарий\n1653 марта кўрилган\nБу ҳам етмагандек, уламоларнинг мазҳаблари танимайдиган сўзлар урчитилди. Имом Молик, Абу Ҳанифа ва Шофеийга "Аёл юзини ўраши шариат эмас", ёки "Аёлнинг юзини ўраши билан очиб юриши баробардир, бу хусусда фитна билан бошқаси ўртасида фарқ йўқ, ҳамма ҳолатда аёл гуноҳкор эмас!" деган гапларни нисбат беришди. Уларнинг намоздаги сатр аврат ҳақида айтган сўзлари олиниб, уларни бегона эркакларнинг назари тушиши мумкин бўлмаган аврат ўрнига қўйилди. Нақлларнинг ўта қарама-қаршилигини кўрган ўқувчи, мазҳаблар бу масалада беқарор ва ўта зиддиятли экан, деб ўйлаб қолади. Шофеий мазҳабига мансуб фақиҳ Муҳаммад ибн Алий Мавзаий (825-ҳ) "Тайсирул баён" номли китоблари 4/77,78 бетларда айтдилар: "Молик, Шофеий, Абу Ҳанифа ва улардан бошқа салаф уламолари фақат намоздаги сатр аврат ҳақида гапирганлар... Улардан бирорталари ёш аёл ҳожат бўлмаган ҳолатда юзини очишига рухсат беришади, деб ўйламайман."\nАгар фитрат ўзгарса ва бузилса, унинг аслига қайтиши ундан чиқиб кетишидан кўра енгилроқ кечади. Фитратдан чиқиб кетишнинг қийинлиги; ҳаёли, виқорли инсонга ялонғочланиш ҳақида ҳар қанча далиллар келтириб уни қаноатлантирилса ҳам унинг бир кунда яланғочланиб олиши қийин. У бир мартада "хўп", деб гапга кириб кетавермайди, балки уни босқичма-босқич яланғочлантириш керак бўлади. Бироқ, яланғочланган одамни сатр ва ҳижоб далиллари билан қаноатлантирсангиз, унинг ўранишни қабул қилиши осон бўлади, бир мартада қабул қилиши ҳам мумкин. Бу ҳар иккисига бир хил даражада қаноатлантириш учун далиллар келтирилгандаги ҳолат. Чунки, биринчи одам соғлом фитратдан чиқмоқда, иккинчиси эса соғлом фитратга қайтмоқда. Аслий фитрат ғолиб бўлувчи, ўзига ром қилувчидир гарчи уни ақлга далиллар билан бузиб кўрсатилган бўлса ҳам.\nФитратни ўзгартириш кавний қонунларни ўзгартиришдан оғирроқ ва инсоннинг динига таъсири кучлироқ. Набиюллоҳ Мусо – алайҳиссалом ‒ ўта ҳаёли, ўраниб юрувчи эдилар. Ул зот ўз баданларидан Бану Исроил бемалол кўрсатаверадиган жойи очилиб қолишидан ҳам ҳаё қиларди. Шунинг учун ҳам улар Мусога озор бериб дедилар: "Бу бекорга бунчалик ўраниб юрмайди, бунинг терисида бирон касали бор, ё песи бор ёки дабба". Аллоҳ унинг фитратини ўзгартиришни эмас, уни оқлаб қўйишни хоҳлади. Мусо – алайҳиссалом ‒ чўмилмоқчи бўлиб кийимларини бир тош устига қўйдилар, чўмилиб бўлгач кийимларини олмоқчи бўлгандилар тош чопиб, кийимларини олиб қочиб кетди. Мусо – алайҳиссалом ‒ асоларини қўлларига олганча тошнинг орқасидан: «Ҳой тош, тўхта!», «Ҳой тош, тўхта!», дея югурдилар. Шу алфозда Бану Исроил олдига чиқиб қолдилар. Улар уни кўришди ва у ‒ ўзлари қилаётган туҳматдан покиза эканини билишди. Аллоҳ таоло пайғамбари Муҳаммад ‒ соллаллоҳу алайҳи ва саллам ‒ га бу ҳолатни эслатиб қуйидаги оятни нозил қилди: «Эй мўминлар, сизлар (ўз пайғамбарларингиз Муҳаммад ‒ соллаллоҳу алайҳи ва саллам ‒ га нисбатан Бани Исроил қавмидан бўлган Мусога) озор берган кимсалар каби бўлмангизлар! Аллоҳ (Мусони) улар айтган айблардан поклади. У Аллоҳ наздида обрўли киши эди.» Бу ҳадисни Бухорий ва Муслим Абу Ҳурайрадан ривоят қилганлар.\nИссиқ, совуқ ва ёмғир бўлмаса ҳам инсон ўранишга табиатланган эканини бирон оқил рад қилмайди. Инсон биров кўрмайдиган ёлғиз ҳолатда бўлса ҳам кийим кийишни, ўзи учун бўлсада ясанишни ёқтиради. Шунинг учун ҳам Одам ва Ҳавво улар билан бирга ҳеч ким бўлмасада ўзларидан ўзлари тўсиндилар. Аллоҳ таоло уларни кийимларининг очилиб қолиши билан уқубатланишлари улар бирон сабабсиз бир-бирларининг авратларини кўришлари эканини баён қилиб деди: «... авратларини ўзларига кўрсатиш учун либосларини ечиб...» (Аъроф: 27).\nЗино энг катта гуноҳ кабиралардан. Аллоҳ таоло деди: «Улар Аллоҳ билан бирга бошқа бирон илоҳга илтижо қилмаслар ва Аллоҳ (ўлдиришни ҳаром қилган) бирон жонни ноҳақ ўлдирмаслар ҳамда зино қилмаслар. Ким мана шу (гуноҳлардан биронтасини) қилса уқубатга дучор бўлади. Қиёмат кунида унинг учун азоб бир неча баробар қилинади ва у жойда хорланган ҳолида мангу қолади. Тавба қилган ва иймон келтириб яхши амаллар қилган одам бундан мустасно.» (Фурқон: 67-70) Аллоҳ таоло деди: «Зинога яқинлашманглар! Чунки, у бузуқликдир - энг ёмон йўлдир.» (Исро: 32) Набий ‒ соллаллоҳу алайҳи ва саллам ‒ еттита ҳалок қилувчи нарсаларни санаганларида зинони тилга олмадилар, ва лекин: «афифа, гуноҳ ишларни қилишни билмайдиган содда, мўмина аёлларга зино билан туҳмат қилиш», дедилар. Бу ‒ зинодан пок одамга туҳмат қилишнинг ўзи ҳалок қилувчи амал эканига далолат қилмоқда экан, унда бу гуноҳнинг тўрига тушиб қолиш, уни эълон қилиш ва тарқатиш қандай бўларкин?! Бу услубда зино тилга олинмаган бўлсада, зино номини тилга олишдан кўра кўпроқ бўрттириш бор. Пайғамбар ‒ соллаллоҳу алайҳи ва саллам ‒ саҳиҳайнда ривоят қилинган ҳадисда: «Зинокор ‒ мўмин ҳолида зино қилмайди», дедилар. (Бухорий 2475, Муслим 57 Абу Ҳурайра ривояти).\nНафақат зино воситаларини, ҳатто зинонинг ўзини турли услублар билан аҳамиятсиз қилиб кўрсатадиганччя фикрий чақириқлар кўпайди. Либерал фикрлилар бугунги кунда мазкур иш учун турли йўллар билан ҳар юрт ва ҳар жамият учун ўзига мос қилиб тамал тошини қўймоқдалар. Ана шу йўлларнинг энг хатарлиси; икки жинснинг бир-бирига бўлган мойилликларига ‒ гўёки у арзимаган нарсадек унга ‒ эътибор бермаслик, инсондаги ғариза ва фитратни худди сув каби инсон таркиб топган моддалардан бири деб эътибор қилиш, унинг Аллоҳ икки жинсни буюрган шаръий аҳкомлар ва иффат синиб фаҳш рўй бермаслиги учун қайтарган қайтариқларига ҳеч алоқаси бўлмаган оддий, фитрий ишлар деган фикрларни қўзғамоқдалар.\n«Аёллар эркакларнинг туғушганлари», икки жинснинг биродарлиги, кўнгли тозалик ва поклик каби сўзларни жонлантирмоқдалар. Икки жинснинг ўзаро ҳамкорликлари ва бирдамликлари ҳақида кўп гапирмоқдалар. Икки жинс бир-биридан қочишларига ҳожат йўқ, улар ўртасидаги ётсирашни синдириб ташлаш керак, деган даъволар билан ўзларича соғлом моддий ғояларни ўртага ташламоқдалар. Улар Аллоҳ таоло ҳаром қилган (зино каби) ғоя-мақсадларга олиб борувчи воситалардан ўзларини эҳтиёт қиладиган кишиларни шак, васваса, гумон ва шаҳвонийликда айбламоқдалар. Уларнинг бундан кўзлаган мақсадлари; бошқаларнинг даъво қилган мақсадлари ёмон эканини билдириб қўйиб, уларни изза қилиш ва ўзлари «бизнинг мақсадларимиз олий» дея бошларини ғоз тутишдир.\nИзза қилиш, хижолатга қўйиш услуби далилдан қочиш учун қўлланган қадимги ақлий услуб. Уни ҳужжатлашишни хоҳланмаган пайтда, ҳар қанча катта бўлмасин, уни таҳқирлаш учун ишлатилади. Солиҳ – алайҳиссалом ‒ нинг қавми унга қарата дедилар: «Эй Солиҳ, сен бу даъватни бошлашингдан илгари бизнинг орамиздаги обрўли киши эдинг. Сени яхши маслаҳатлар берадиган оқил инсон бўлади деб умид қилардик-ку. Энди бизларни ота-боболаримиз ибодат қилиб келаётган бутларга ибодат қилишимиздан қайтарасанми?!» (Ҳуд: 62).\nЛиберал тушунчадаги ақл ва фитратни менсимаслик кўринишларидан энг катталари: эркак билан аёл ўртасини фарқламаслик. Улар бу билан ҳаром қилинган ғоя-мақсадлар ‒ зино каби фаҳш иш содир бўлган тақдирда ун ‒ га беэътибор қарашни сингдирмоқчи бўладилар. Бу каби ғоя-мақсадлар бу қадар тўсиқлар ва ҳимоя воситалари қўйилишига лойиқ эмас, дейдилар. Улар зинога худди сўрашаётган икки қўлдек қарайдилар, ҳолбуки, мусулмонлар ичида бир-бирига бегона эркак-хотиннинг қўл бериб сўрашишини либерал фикрлашдаги у иккисининг зиносини қаттиқ кўришидан кўра қаттиқроқ кўрадиган одамлар бор! Фитрат айниган, ёмон ғоя-мақсадларга тушиб қолишдан қўрқиш ҳам, уларнинг воситаларига амал қилиш ҳам, барчаси йўқ бўлган.\nМана шу асосдан келиб чиқиб, гарчи очиқдан-очиқ айтмасаларда, аёл ва эркак жинси ўртасидаги ўзаро мойилликни тан олгилари келмайди. Мақсад - жоҳил кимсаларга исломдаги икки жинс ўртасидаги ҳайбат тўсиғи ҳижобни йўқотиш ҳамда эркак ва аёллар ўртасида аралашувни йўлга қўйиш билан синдириб ташланса, улар ўртасидаги биродарлик худди эркакларнинг эркаклар билан, аёлларнинг аёллар билан биродарлиги каби бўларди, деган тасаввурни сингдириш! Маълумки, аёл ва эркак ўртасидаги мазкур хижолат ва ҳайбат тўсиғи нари борса эр-хотин ўртасидагича синдирилар. Ҳолбуки, бир неча ўн йиллар давом этган эр-хотинлик даврида улар ўртасидаги ғариза давом этаверади, эр хотинига, хотин эрига интиҳосиз табиий мойилликни ҳис қилаверади. Бироқ Аллоҳ ҳаром қилган ишларга беписанд қарайдиган кимса ўргимчак уйи каби энг нимжон ҳужжатларга ҳам осилиб олаверади.\nУларнинг зино воситаларини эътиборсиз қилиб кўрсатишдаги услубларидан бири: «Воситанинг рўй бериши туфайли ғоянинг рўй бериши лозим эмас. Қараш, аралашиш, аёлнинг очиқ-сочиқлиги ва бегона эркак билан хилватда қолиши зинога тушиб қолишни лозим тутмайди. Бир эркак бир неча марта қараши, аёл бир неча йил очиқ-сочиқ юриши ва улардан биронтаси зинога қўл урмаслиги мумкин». Аллоҳ ҳаромга олиб борувчи воситаларни ҳаром қилган пайтда улардан баъзиси содир бўлса, ўша туфайли ҳаром қилинган ғоянинг содир бўлиши лозим эмаслигини билган. Акс ҳолда ғоялар билан воситалар ўртасида, қараш, очиқ-сочиқлик ва аралашиш билан зино ўртасида фарқ бўлмас эди. Лекин ақл ва нақлга мувофиқ бирламчи ҳақиқат шуки; воситалар кетма-кет келаверса ғояга олиб боради. Шунинг учун қайтариқнинг асл моҳиятида биринчи қадам билан охирги қадам ўртасида фарқ йўқ, фарқ шу қадамларнинг қай бири машъумроқ эканида. Киши юзта аёлга қараши ва битта аёл билан зино қилиши мумкин. Шунча аёлга қараш биттаси билан зино қилишга ёнилғидир. Юриб кетаётган одамни чуқурга унинг охирги қадами олиб боргани йўқ, у охирги қадам, холос. У чуқурга битта қадам билан эмас, барча қадамлари мажмуаси билан етиб борди.\nАёлнинг эридан бошқалар олдида очиқ-сочиқ ҳолда ясаниб кўриниши ва ҳижобни тарк қилиши бузуқликка олиб борувчи воситалар жумласидан. Бу ‒ аёлнинг ўзига нисбатан бўладими, унинг бошқага ёнилғи бўлишидами баробар, гарчи у ўзини шундай (ёнилғи) эканини билмаса ҳам.\nАллоҳ шариатининг пухталиги кўринишларидан бири; У ғоя-мақсадларларга олиб борувчи воситаларни ҳаром қилишдан олдин ғоя-мақсадларни ҳаром қилади. Зеро, қуллик-бандаликдан бўлган мақсад воситалардан кўра ғояларда кўпроқ кўринади. Шунинг учун воситаларни ҳаром қилиш тобе бўлиб келди. Воситаларнинг аксари аввал мубоҳ эди, кейинчалик ғояларнинг ҳаромлиги қалбларга ўрнашгандан кейин уларни ҳаром қилинди. Шунга кўра зинога олиб борувчи воситалар айрим ҳолатларда мубоҳ бўлиши мумкин. Бироқ, зино зинҳор ҳалол бўлиши мумкин эмас. Зеро, у айнан ҳаром қилингандир. Аллоҳ таоло деди: «Айтинг: «Раббим ошкор ва яширин бузуқликларни, (барча) гуноҳ ишларни, ноҳақ зулм қилишни ва Аллоҳга (шерик эканлигига) ҳеч қандай ҳужжат туширмаган нарсаларни Унга шерик қилиб олишингизни ҳамда Аллоҳ шаънига билмайдиган нарсаларни гапиришингизни ҳаром қилган». (Аъроф: 33) Бегона аёлга қараш; кампирга ва совчи қўйилган қизга қараш жоиз. Эркак аёлни, аёл эркакни жуда қаттиқ зарурат бўлганда даволаш ва тиббий кўрик учун ушлаши мумкин. Лекин зинони бирон зарурат жоиз қила олмайди.\nЗинога олиб борувчи воситалар кўп бўлгани учун уни бирданига ҳаром қилиш; Каъбани яланғоч тавоф қилиш, бузуқликни мадҳ этувчи шеър, ахлоқсиз ғазал ва чўрилар билан зино қилиш ва улар ортидан пул топиш каби залолат ва жоҳилиятдан чиққанига узоқ бўлмаган қалблар учун оғир бўлгани боис, аввало ғоя бўлмиш зинони ҳаром қилувчи ҳукмлар унга олиб борувчи беҳисоб воситаларини ҳаром қилишдан олдин босқичма-босқич келди. Мақсад: қалбларни мойил қилиш, янги ҳолатларга ўргатиш эди. Аллоҳ зинони ҳаром қилган, унга жиддий қараган, ўтган жоҳилият туфайли бузилган фитратларни тўғрилаган пайтда, зино воситаларининг кучи, таъсир қуввати ва зинога қанчалик яқин-узоқлигига қараб улардан зинога олиб борувчиларини ҳаром қилиши ва зинодан тўсувчиларини жорий қилиши муносиб бўлди. Аёл кишининг ўраниши, ҳижоби-паранжиси ва бошидан то кўкрагигача ўраб турадиган рўмоли ана шу воситалар жумласидан, Аллоҳ буларни ҳижрий 5 йилда ёки шунга яқин бўлган муддатда жорий қилди.\nАёлларнинг ҳижоби, кийимлари ва ҳижоб фарз бўлишидан олдин қандай аҳволда кўчага чиққанлари ҳақида кўплаб ҳадислар келган ҳодисаларнинг тарихини билмаган одам учун далиллар чигаллашиб кетади, хусусан қалбларда ҳавои-хоҳишлар мавжуд бўлса, далиллардан уларга амал қилиш қолган ёки бекор бўлганини ўзи ҳам билмайдиганларига ёпишиб олади. Ҳар қандай одам Қуръон ва Суннатдаги ҳукми бекор бўлган далилларни олиб, ўзи истаган нарсага ва ҳатто Ислом рукнларига ҳам далил қилиши мумкин; у саҳобаларнинг фарз намозларни икки ракаатдан ўқиганларини далил қилиши мумкин. Чунки, уларга аввалда намоз икки ракаатдан фарз қилинганди, кейинчалик пешин, аср, шом ва хуфтон ракаатлари кўпайтирилган.\nМен ёзувчилардан баъзилари ҳижобнинг аҳамиятини камайтириш учун ҳижоб фарз бўлишидан олдинги ҳадисларни далил қилиб келтираётганларини кўрдим. Ҳолбуки, уламолар бу ҳадисларни билишар ва бу ҳадисларнинг диндаги ўрни ва қадрини яхши тушунишарди, шунинг учун ўша ҳадисларни хато раъй, ҳавои-хоҳиш ва залолат учун далил қилиб келтириш улардан биронтасининг хаёлига келмаган. Икки ваҳий: Қуръон ва Суннатнинг нозил бўлиш тарихини билмаслик ҳар бир ҳавосига эргашган одам учун эшикдир. У ундан хоҳлаган нарсасини олиш учун киради. Керак бўлса, ароқ ҳақида, у ҳаром қилинишидан олдин одамлар ичганлари тўғрисида ҳадислар ва ривоятлар жуда кўп!\nҲижоб ва кийимлар билан ўраниш бутун тафсилотлари билан бирданига фарз қилинмади, балки тадрижий (аста-секин) бўлган.\nҲижоб ва либосда аёлларнинг турлари ва улардан баъзиларининг бошқаларига қиёс қилишнинг фасоди ҳақида\nАёлнинг ҳижоби ва либоси аҳкомларини билмоқчи бўлган одам, аёлларнинг турларини билиши лозим. Аёллар ҳар хил жиҳатдан бир неча турга бўлинади. Шариат уларнинг ҳар бирининг ўзига хос ҳукмларни қилди, либос ва ҳижоб аҳкомлари шу жумладан.\nБуларнинг ҳаммаси луғатда ва шариатда аёллар деб, улардан биттаси эса, хотин ва аёл деб васфланади. Мана шу турларнинг хусусиятларини билмаган одам ҳижоб ҳукмларини билмайди ва иккиланиб қолади, натижада бир турни бошқа турга қўшиб юборади, иш унга қоронғилашади. Зеро, ҳадислар ва ривоятларнинг баъзилари муштарак номларни ва васфларни зикр қилади. Ҳозирги замонда ҳолатлар ўзгариб кетгани боис чигаллик янада ортади.\nАллоҳ таоло улар учун ўраниш ва ҳижобланишда озод аёлларникидан фарқли бўлган, алоҳида ҳукмларни жорий қилган чўрилар ва жорияларнинг ҳукмлари бугунги кун одамларидан узоқдир. Саҳоба ва тобеинлардан айримларининг уйларида чўри хизматчилар озод аёллардан кўп бўлган. Чўрилардан саҳобиялар ва тобеия аёллар бор эди. Улар ўзларига хос аҳкомларида қоладилар, чунки Аллоҳ ўзи хоҳлаган одамга қандай хоҳласа шундай нарсани фарз қилади, ҳукмини оғир ёки енгил қилади. Буларнинг ҳаммаси очиқ ё махфий ҳикмат ва сабабларга биноан бўлади. Пайғамбар ‒ соллаллоҳу алайҳи ва саллам ‒ аёлларининг ўзларига хос ҳукмлар бор. Ул зотнинг кўпхотинликда ўзларига хос ҳукмлари бор. Эркак кишининг истаганча чўриларга эга бўлиш ҳаққи бор, никоҳида эса тўрттадан ортиқ хотин бўлиши мумкин эмас. Аёл кишининг фақат битта эри бўлади. Озод аёлнинг ўзига хос кийими ва аврати бор. Чўри-қул аёлнинг ўзига хос либоси ва аврати бор. Бу нарсаларда бирини бошқасига қиёслаш мумкин эмас. ‒ қайсидир томондан чекланган, заиф ўхшашлик бўлганда ‒ Жоиз бўлмаган нарсани жоиз бўладиганга қиёс қилиш Аллоҳнинг ҳадларига ва аҳкомларига тажовуз қилишдир.\nАллоҳ чўрига либосида ҳадни қўйди ва озод аёлдан фарқли, ўзига хос ҳижобга буюрди. Ҳатто араблар ҳам жоҳилиятда шундай эдилар.\nЖуфти ҳалолингиз қўрқув зўридан Чўридек юзини очиб юради\nҲолбуки хизматкор чўриларингиз Ёнингизда худди ҳурдек туради.\nЯъни: «Бошингизга тушган мусибат ва мағлубият кўп бўлганидан аёлларингиз асирга тушиб чўрига айланишдан қўрқиб, тинмай юзларини очиб юрадилар.» Зеро, араблар нархлари қимматроқ ва душманга оғирроқ бўлгани учун озод аёлларни асирга олишни яхши кўрадилар.\nКулайблик ҳурларни ўз ватанида Ниқобсиз чўридек очиқ кўрасан\nКулайб қабиласин мазаммат қилар Фараздақ бу аччиқ киноя билан.\nСатр-ўраниш, либоснинг шариатдаги ва фуқаҳолар луғатидаги истилоҳлари ва улар ўртасини фарқлашнинг лозимлиги ›


«Мен қавмимнинг мардикориман!» | Azon.uz - Ахборот-таҳлилий портал\n«Мен қавмимнинг мардикориман!»\n1267 07:00 09.03.2020\nРасулуллоҳ саллоллоҳу алайҳи ва саллам асҳобларига Увайс Қоранийнинг ихлоси, муҳаббати ҳақида гапирдилар. Увайс инсонлардан қочиб юрар эди. Инсонлар уни мажнун дер эдилар.\nРасулуллоҳ саллоллоҳу алайҳи ва салламдан Увайснинг таърифини эшитган Умар розиёллоҳу анҳу унга муҳаббат қилиб доимо Ямандан келган кишилардан Увайс ҳақида сўрар эдилар. Унга шавқлари баланд эди. Доим уни суриштириб юрар эдилар. Шаҳид бўлишларидан сал олдин ҳаж мавсумида амаллаб уни топдилар. . У билан учрашиш насиб қилганида : "Сен кимсан?"- дедилар. Увайс: "Мен чўпонман, қавмнинг мардикориман", деди. Исмини айтмади.\nАллоҳнинг дўстлари ўзларини яширишга ҳаракат қилишади. Қайта-қайта сўровдан кейин у ўзини танитди. Умар розиёллоҳу анҳу ундан дуо олдилар. Ўзлари учун истиғфор айтишини сўрадилар. Унга Расулуллоҳ саллоллоҳу алайҳи ва салламнинг саломларини еткардилар.\nРивоятларда келишича, Увайс Қораний раҳимаҳуллоҳ иккита қабиланинг (Рабиъа ва Музар) қўйлари жуни миқдорида инсонни шафоат қилар экан. Буни Умар розиёллоҳу анҳу Увайсга айтганларида Увайс йиғлаб: "У киши мен бўлмасам керак, бошқа инсон бўлса керак" , деди.\nМана ихлос ва муҳаббатнинг самараси... Ужб йўқ, кибр йўқ, хотиржамлик йўқ, доимий қўрқув ва хавф... ўзига баҳо бермаслик! Ҳозирдаги баъзи бир "авлиё"лар менинг пирим қутқарадилар деб юрибди. Увайс "ўзимни қутқарсам ҳам катта гап", деяпди.\nАллоҳдан сўрайлик, бир-биримиз ҳақимизда дуода бўлайлик. Аллоҳ барчамизни ихлос неъмати ила зийнатласинки, амалимиз шу чиркин дунёда қолиб охиратда ифлос (банкрот) бўлмайлик!\nқавм Махсус Мақолалар Тарих Увайс Қароний Расулуллоҳ соллаллоҳу алайҳи васаллам\n1495 11:35 24.09.2020


Пахта бойкотини олиб ташлаш Ўзбекистонга қўшимча 1 миллиард доллар беради\n11 Fevral 17:37 / Published in Иқтисодиёт\n«Джексон-Вэник» тузатишидан (пахтани бойкот қилиш) Ўзбекистонни олиб ташлаш мамлакатга йилига фақат Ғарб бозорларида пахта ва тўқимачилик маҳсулотларини сотиш эвазига 1 млрд ларомад келтириш мумкин. Бу ҳақда «Ўзтекстилпром» хабар қилмоқда.\nАввалроқ АҚШ Конгресси Вакиллар палатаси томонидан ушбу тузатишнинг Ўзбекистонга нисбатан бекор қилиниши тўғрисида қарор қабул қилиш ташаббуси билан чиққани хабар қилинган эди.\nЭслатиб ўтамиз, «Джексон-Вэник» тузатмаси 1974 йилда Конгресс аъзолари Г. Жексон ва C. Ваник томонидан 1974 йилги Савдо тўғрисидаги қонунга киритилган қонуний қоидадир. Тузатиш эркин эмиграция ва давлат антисемитизмини чеклаш сиёсатини олиб борган давлатларга қарши савдо ва молиявий чекловларни жорий этиш мақсадида қабул қилинди.\nСССР қулаганидан кейин ушбу ўзгартириш автоматик равишда барча МДҲ давлатларига, шу жумладан, Ўзбекистонга ҳам татбиқ этилди. Улар бозор иқтисодиётига эга бўлмаган мамлакатлардан АҚШга олиб кириладиган товарларга нисбатан камситувчи тарифлар ва божларни қўллашни, шунингдек ҳукумат кредитлари ва кредит кафолатларини беришни тақиқлашни назарда тутади.\nЭндиликда Ўзбекистон АҚШ Конгрессидаги тингловларда ҳар йили қайта кўриб чиқилиши керак бўлган ушбу тузатишдан воз кечмоқда.\nTagged under: ДАРОМАД, ПАХТАНИ БОЙКОТ ҚИЛИШ, ТУЗАТИШ, ҚЎШИМЧА\nМарказий банк асосий ставкани ўзгартирмади


Путин: Немцовнинг ўлдирилиши – Россия тарихининг шармандали саҳифасидир\nМухолифатчи сиёсатчи Борис Немцовнинг ўлдирилиши Россия тарихининг энг шармандали саҳифаларидан биридир. Буни Россия президенти Владимир Путин тан олди.\n“Мен буни бошидан айтган эдим, бу замонавий тарихимизнинг шармандали саҳифасидир, жиноятчилар ушланиши ва жазоланиши даркор. Буни бирдан амалга оширишнинг имкони йўқдир балки, аммо бизда бундай мисоллар кўп”, - деди у америкалик журналист Чарли Роузга берган интервьюсида.\nЭслатиб ўтамиз, Немцов ўтган йилнинг 28 февраль куни Москванинг марказида отиб кетилди. Айрим мухолиф сиёсатчиларнинг таъкидлашича, ўлимидан олдин у Украина шарқидаги урушда Россия ҳарбий қисмлари айирмачиларга ёрдам бераётгани ҳақидаги маълумотларни ошкор қилмоқчи бўлган.


Сўнгги беш йил сарҳисоби: муаммо ва ечимлар | "Адолат" СДП\nШу кунларда мамлакатимиз сиёсий партиялари вилоят, туман кенгашларининг ҳисобот-конференциялари ўтказилмоқда.\nЖорий йилнинг 25 октябрь куни Ўзбекистон “Адолат” социал-демократик партияси Тошкент вилояти Кенгашининг VIII сайловолди ҳисобот-сайлов конференцияси бўлиб ўтди.\nУнда Халқ депутатлари Тошкент вилояти Кенгаши, маҳаллий Кенгаш депутатлари, партиянинг туман-шаҳар Кенгаши раислари, делегатлар, фаоллар ҳамда ОАВ вакиллари иштирок этди.\nДаставвал тадбирни Тошкент вилояти Кенгаши раиси Умид Шоумаров кириш сўзи билан очиб берди ва конференциянинг кун тартибидаги масалаларига тўхталиб ўтди.\nШундан сўнг У. Шоумаровнинг ҳисобот даврида амалга оширилган ишлар ва эришилган натижалар бўйича ҳисоботи тингланди, шунингдек келгусидаги вазифалари белгилаб олинди.\nТаъкидланганидек, партия фаоллари ва депутатлар учун жойлардаги ҳақиқий ҳолат юзасидан очиқ фикр алмашиш ҳамда муаммоларни чуқур ўрганиб, уларнинг ечими юзасидан ўз таклиф-мулоҳазаларини баён этиш ҳаётий заруратдир. Бинобарин, улар фуқароларнинг қонуний манфаатларини рўёбга чиқариш, одамларни ўйлантираётган, қийнаётган муаммо ва масалаларни ҳал қилиш борасида ҳуқуқ ва ваколатларга эга. Бироқ электорат билдирган ишончни оқлаш, парламент ва депутатлик назорати институтлари самарадорлигини ошириш каби ўта муҳим масалаларда партияларнинг “мудроқ”лиги Президентимиз томонидан танқид қилингани барчани янада ҳушёр бўлишга ундади.\nПартия сайловолди дастуридаги ваъдаларни бажариш, партия электорати бўлган ижтимоий соҳа вакиллари қонуний ҳақ-ҳуқуқларини ҳимоялаш, шунингдек, мавжуд муаммолар юзасидан кечиктириб бўлмайдиган амалий чораларни кўриш, долзарб ижтимоий-сиёсий ва иқтисодий масалалар бўйича партиянинг позициясини мунтазам равишда билдириб бориш муҳим экани қайд этилди.\nПартия лойиҳалари ижросини таъминлаш, партиянинг аҳоли билан тизимли мулоқотини йўлга қўйиш юзасидан фикр-мулоҳазалар билдирилди.\nТадбирда партиянинг ҳудудий ташкилотлари ва депутатлик гуруҳларига алоҳида вазифалар белгилаб олинди.\nТанқидий-таҳлилий, ишчан руҳда бўлиб ўтган конференцияда сўнгги беш йилликда амалга оширилган ишлар, эришилган ютуқлар шунингдек, йўл қўйилган камчиликлар муҳокама қилинди.\nСўзга чиққан партия фаоллари партиянинг ғоявий ва мафкуравий дастурларини такомиллаштириш, мамлакатимизда амалга оширилаётган ислоҳотларга партиянинг позициясини аниқлаштириш ва уни кенг жамоатчиликка етказиш чораларини кучайтириш лозимлигига урғу бердилар.\nШунингдек, жорий йилнинг декабрь ойида бўлиб ўтадиган Олий Мажлис Қонунчилик палатаси ва маҳаллий Кенгашлар сайловига бўлиб ўтадиган сайловларнинг ҳар қачонгидан ҳам очиқ, ошкора ва шаффоф ўтишини таъминлашда партия фаолларининг ҳуқуқий билимлари ва саводхонлигини ошириш, уларни сайлов жараёнларида кўникмаларини шакллантириш, сайлов қонунчилигидаги янгиликлар билан батафсил таништириш, самарали сайловолди дастурини ишлаб чиқиш, сайлов жараёнларига пухта ҳозирлик кўриш, сиёсий партияларнинг сайлов кампаниясидаги иштирокини таъминлашга доир масалаларда фикр-мулоҳазалар тингланди.\nКонференцияда партия ташкилотларида масъулиятни ҳис киладиган, замонавий дунёқараш ва билимларга эга кадрлар заҳирасини шакллантириш ҳамда шу орқали партиянинг интеллектуал салоҳиятини ошириш ва партия ташкилотлари фаолиятини янада кучайтириш лозимлиги таъкидланди. Шу билан бирга, партияда кадрлар билан ишлаш тизимини ривожлантириш, ходимлар учун махсус ўқув курсларини ташкил этиш, партия ҳудудий кенгашлари моддий-техника таъминотини янада яхшилаш борасида вазифалар белгиланди.\nЙиғилиш давомида партиянинг бошланғич ташкилотлари фаолиятини жонлантириш юзасидан муҳим таклифлар билдирилди.\nҚайд этилишича, бугунги кунда партия вилоят Кенгаши қошида партия аъзолари сони 41436 нафар, БПТлар сони 654 тага етди. Бу кўрсаткич сўнгги беш йил ҳолатига солиштирилганда аъзолар сони 25682 нафарга, БПТлар сони 172 тага ўсгани кузатилди.\nТадбир давомида кун тартибидаги масалалар бўйича партиянинг вилоят Кенгаш раиси, депутатлик гуруҳи раҳбари, назорат тафтиш комиссияси, Ижроқўм аъзоларининг ҳисоботлари тингланди. Ўзбекистон “Адолат” СДП Сиёсий Кенгашининг навбатдаги Қурултойида иштирок этиш учун делегатлар сайланди.\nКуннинг иккинчи ярмида вилоят Кенгашининг I Ташкилий Пленуми ўтказилди. Пленум иштирокчилари томонидан Кенгаш Ижроия Қўмитаси раиси ва аъзолари сайлаб олинди.\nМуҳаммаднаби Дутураев, Бекобод туман Кенгаши раиси:\n-Ўтган 5 йил мамлакатимиз ижтимоий-сиёсий ҳаётида катта ўзгаришлар, муҳим воқеаларга бойлиги билан тарихга муҳрланди. Ўтган йиллар мобайнида аҳоли билан юзма-юз мулоқот ўрнатиш натижасида, аҳолининг ижтимоий аҳволини яхшилаш, уларнинг яшаш шароитларини, турмуш даражасинии юқори поғоналарга кўтариш учун партиямиз, хусусан вилоят ва туман-шаҳар Кенгашларидан сайланган депутатларимиз томонидан ижобий ишлар амалга оширилди. Айни кунларда биз кейинги беш йилликнинг энг муҳим сиёсий тадбирига яқинлашмоқдамиз. Ушбу сайловлар кескин руҳда, муросасиз курашлар остида, ошкоралик принципларига таянган ҳолда ўтиши кутилмоқда. Бу муҳим сиёсий жараёнда барчамиз ҳар қачонгидан-да фаол ва масъулиятли бўлишимиз шарт. Айниқса депутатларимиз ва БПТ аъзоларининг ташаббускорлиги муҳим аҳамиятга эга.\n- Бугунги конференция жиддий ва ўта танқидий-таҳлилий руҳда ўтди. Унда партия олдида турган долзарб масалалар муҳокама этилди. Мавжуд камчиликлар бартараф этиш ва истиқболдаги режаларни белгилаб олдик. Мамлакатимизда амалга оширилаётган ислоҳотлар инсон ва унинг манфаатлари учун хизмат қилар экан, биз ҳам биринчи навбатда айни мақсад сари дадил ҳаракат қилмоғимиз керак. Бўлажак сайловлар юксак савияда ўтишини, жамият ривожида туб бурилишларга, халқ фаровонлигини янада юқорига олиб чиқишга хизмат қилишига барчамиз бирдек ўз ҳиссамизни қўшишимиз талаб этилади.\nКонференция сўнгида муҳокама этилган барча масалалар ва билдирилган таклифлар юзасидан тегишли қарорлар қабул қилинди.


Италияда мафия устидан кўргазмали суд бўлиб ўтди: 91 нафар айбланувчи\n08 Noyabr 09:58 / Published in Жаҳон\nИталияда мафияга қарши сўнгги 30 йил ичида энг йирик суд жараёни якунланди\nИталияда сўнгги 30 йил ичида мафия гуруҳларига қарши энг йирик суд бўлмиш Ндрангҳета мафия тўдаси устидан суд жараёни якунланди, деб хабар бермоқда AFP.\n6-ноябр, шанба куни Калабрия жиноий ташкилоти Ндрангетанинг 70 нафар аъзоси ҳукм қилинди. Жараён Ламезиа Терме шаҳрида шу мақсадда махсус қурилган мажмуада бўлиб ўтди.\nМаълум қилинишича, судланувчилар суд жараёнини тезлаштирилган ҳолда ёпиқ эшиклар ортида ўтказишга қарор қилишган. Бунинг учун Италия ҳукумати қамоқ жазоси қўлланилган тақдирда унинг муддатини учдан бирига қисқартиришга рози бўлди.\n6-ноябр куни 91 нафар айбланувчи суд мажлисида эди. Натижада уларнинг 21 нафари айбсиз деб топилди, қолганлари эса 20 йилгача озодликдан маҳрум қилинди. Умуман олганда, ушбу улуғвор жараённинг бир қисми сифатида 355 кишига — Ндрангета мафия гуруҳининг аъзоларига, шунингдек, унинг шерикларига, жумладан сиёсатчилар ва политсиячиларга нисбатан айбловлар қўйилди. Улар орасида қотиллик, қотилликка уриниш, гиёҳванд моддалар савдоси, пул ювиш ва қонунбузарлик каби жиноятлар киради.\nНдрангета мафия гуруҳи ҳақида\nАйбланганларнинг аксарияти 2019-йилда Италия, Германия, Швейцария ва Болгарияда ўтказилган мувофиқлаштирилган полиция операциясида ҳибсга олинган. Ҳукм этилганлардан бири Манкусо мафия кланининг раҳбари – амаки лақабли Луиджи Манкузодир. Ҳукм чиқарилгунга қадар у аллақачон 20 йил қамоқда ўтирган эди.\nAFP хабарига кўра, Италия прокуратураси мамлакатдаги энг нуфузли замонавий мафия гуруҳларидан бири бўлган Ндрангхетага қарши суд жараёни фош бўлишига умид қилмоқда. Клан қурол, одамлар ва гиёҳванд моддалар савдоси билан шуғулланади, кўп миллиард долларлик айланмага эга. 2016 йилда унинг аъзолари 2012 йилда содир бўлган икки даҳшатли зилзиладан сўнг Италия шимолида қурилиш бизнеси ва кўчмас мулк олди-сотдисидаги фирибгарликда айбланган эди.\nTagged under: ИТАЛИЯ, маҳрум қилиш учун, Ндрангҳета гуруҳи, улар айбсиз деб топилган, улар топилган\n«Шимолий Оқим» лойиҳасинимнг якунланишини қўллаб-қувватлаябди


ПОЛЬША ҚУРОЛЛИ КУЧЛАРИ Социалистик мамлакатларнинг Шимолий Атлантика коалицияси (НАТО)га рақобатчи бўлиши кўзда тутилган ва Варшава шартномаси ташкилоти деб номланган ҳарбий блоки тузилиши тўғрисидаги шартнома 1955 йилда айнан Польша пойтахти Варшава шаҳрида имзоланган.\nОРОЛ ТРАГЕДИЯСИНИНГ «ПИКАССО»СИ Биз учун санъатлар ичида энг муҳими қайси? Адабиёт, мусиқа, кино... Бироқ бу санъат турларининг чинакам заҳматкашларини мутлақо ранжитмаган ҳолда мен биринчи ўринга мусаввирликни қўйган бўлардим.\nЮРАГИ ЎЗБЕКЧА УРГАН ШОИР Александр Файнберг 1939 йили Тошкентда туғилган. Унинг номи ва ижоди ўзбек китобхонлари ҳамда шеърият ихлосмандлари учун қадрли. Ёзувчилар уюшмаси томонидан Ўзбекистон халқ шоири Александр Файнберг таваллудининг 80 йиллиги нишонланди.\nПРЕЗИДЕНТ МАКТАБИГА САЁҲАТ Мудофаа вазирлиги тасарруфидаги Фарғона, Самарқанд ва Урганч «Темурбеклар мактаби» ҳарбий академик лицейлари ўқувчиларининг тарихий обидалар, музейлар, зиёратгоҳлар ҳамда диққатга сазовор жойларга мунтазам саёҳатлафри уюштирилмоқда.\n«ДЎСТЛИК – 2019» ТАКТИК ЎҚУВЛАРИ Мудофаа вазирлигининг «Чирчиқ» умумқўшин полигонида Ўзбекистон ва Ҳиндистон ҳарбий хизматчиларининг ҳамкорликдаги «Дўстлик – 2019» тактик ўқув машғулотлари ўтказилмоқда.\nЎЗБЕКИСТОН ВА ҲИНДИСТОН МУДОФАА ВАЗИРЛАРИ МУЛОҚОТ ЎТКАЗДИ Ўзбекистон Республикаси мудофаа вазири генерал-майор Баҳодир Қурбонов Ҳиндистон мудофаа вазири Ражнатх Сингх бошчилигидаги делегация билан учрашув ўтказди.\n«МУСАФФО ОСМОН»: НИШОНЛАР ЙЎҚ ҚИЛИНДИ! Ўзбекистон Мудофаа вазирлиги тасарруфидаги қўшинлар Марказий Осиё геосиёсий муҳитида барқарор ўрин эгаллабгина қолмай, нафақат территориал, балки минтақадаги тинчликни таъминлашга ҳам хизмат қиладиган янги имкониятлар поғоналаридан юқориламоқда.\nЎЗБЕКИСТОНДАГИ ЭНГ КАТТА ПОЛИГОН Полигонда ҳарбий хизматчи назарий билимларини амалий синовдан ўтказади. Шу боис Ватан ҳимоячиларининг ҳам маънан, ҳам руҳан, ҳам жисмонан тайёргарлиги ошишида, жанговар шайлигининг ривож топишида полигонларнинг ўрни муҳим.